CELEX: 32009D0564
Language: el
Date: 2009-07-09 00:00:00
Title: 2009/564/ΕΚ: Απόφαση της Επιτροπής, της 9ης Ιουλίου 2009 , για καθορισμό των οικολογικών κριτηρίων για την απονομή του κοινοτικού οικολογικού σήματος σε υπηρεσίες κατασκηνώσεων/κάμπινγκ [κοινοποιηθείσα υπό τον αριθμό Ε(2009) 5618] (Κείμενο που παρουσιάζει ενδιαφέρον για τον ΕΟΧ )

28.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 196/36
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 9ης Ιουλίου 2009
   για καθορισμό των οικολογικών κριτηρίων για την απονομή του κοινοτικού οικολογικού σήματος σε υπηρεσίες κατασκηνώσεων/κάμπινγκ
   [κοινοποιηθείσα υπό τον αριθμό Ε(2009) 5618]
   (Κείμενο που παρουσιάζει ενδιαφέρον για τον ΕΟΧ)
   (2009/564/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος (1), και ιδίως το άρθρο 6 παράγραφος 1 δεύτερο εδάφιο,
   Μετά από διαβούλευση με το συμβούλιο οικολογικής σήμανσης της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Σύμφωνα με τον κανονισμό (ΕΚ) αριθ. 1980/2000, για να απονεμηθεί το κοινοτικό οικολογικό σήμα το προϊόν πρέπει να διαθέτει χαρακτηριστικά που να του επιτρέπουν να συνεισφέρει σημαντικά στη βελτίωση καθοριστικών οικολογικών παραμέτρων.
            
         
               (2)
            
            
               Ο κανονισμός (ΕΚ) αριθ. 1980/2000 προβλέπει τον καθορισμό ειδικών κριτηρίων απονομής του οικολογικού σήματος ανά κατηγορία προϊόντων, με βάση το σχέδιο κριτηρίων που καταρτίζει το συμβούλιο οικολογικής σήμανσης της Ευρωπαϊκής Ένωσης.
            
         
               (3)
            
            
               Προβλέπει επίσης ότι η αναθεώρηση των κριτηρίων απονομής του οικολογικού σήματος, καθώς και των απαιτήσεων αξιολόγησης και εξακρίβωσης που αφορούν τα κριτήρια αυτά, διενεργείται εγκαίρως και, πάντως, πριν λήξει η περίοδος ισχύος των κριτηρίων που έχουν καθοριστεί για κάθε κατηγορία προϊόντων.
            
         
               (4)
            
            
               Σύμφωνα με τον κανονισμό (ΕΚ) αριθ. 1980/2000, επανεξετάστηκαν εγκαίρως τα οικολογικά κριτήρια, καθώς και οι σχετικές απαιτήσεις αξιολόγησης και εξακρίβωσης, που καθορίζονται με την απόφαση 2005/338/ΕΚ της Επιτροπής της 14ης Απριλίου 2005, για τον καθορισμό των οικολογικών κριτηρίων για την απονομή του κοινοτικού οικολογικού σήματος σε υπηρεσίες κατασκηνώσεων/κάμπινγκ (2). Τα εν λόγω οικολογικά κριτήρια και οι σχετικές απαιτήσεις αξιολόγησης και εξακρίβωσης ισχύουν μέχρι τις 31 Οκτωβρίου 2009.
            
         
               (5)
            
            
               Με βάση την αναθεώρηση αυτή, κρίνεται σκόπιμο να τροποποιηθεί ο ορισμός της κατηγορίας προϊόντων και να καθοριστούν νέα οικολογικά κριτήρια για να ληφθούν υπόψη οι εξελίξεις της επιστήμης και της αγοράς.
            
         
               (6)
            
            
               Τα οικολογικά κριτήρια, καθώς και οι σχετικές απαιτήσεις αξιολόγησης και εξακρίβωσης, θα πρέπει να ισχύουν τέσσερα έτη από την ημερομηνία έκδοσης της παρούσας απόφασης.
            
         
               (7)
            
            
               Για τις υπηρεσίες κατασκήνωσης/κάμπινγκ, τα οικολογικά κριτήρια πρέπει να διακρίνονται σε υποχρεωτικά και προαιρετικά κριτήρια.
            
         
               (8)
            
            
               Όσον αφορά τα τέλη που σχετίζονται με τις αιτήσεις και τη χρήση του οικολογικού σήματος από πολύ μικρές επιχειρήσεις, όπως προβλέπεται στη σύσταση 2003/361/ΕΚ της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (3), και προκειμένου να ληφθούν υπόψη οι περιορισμένοι πόροι των πολύ μικρών επιχειρήσεων καθώς και η ιδιαίτερή τους σημασία στο πλαίσιο της συγκεκριμένης ομάδας προϊόντων, είναι σκόπιμο να προβλεφθούν επιπρόσθετες μειώσεις πέρα από αυτές που αναφέρονται στον κανονισμό (ΕΚ) αριθ. 1980/2000 και στα άρθρα 1 και 2 της απόφασης 2000/728/ΕΚ της Επιτροπής, της 10ης Νοεμβρίου 2000, για τον καθορισμό του τέλους αίτησης και του ετήσιου τέλους για το κοινοτικό οικολογικό σήμα (4), σύμφωνα με το άρθρο 5 της απόφασης 2000/728/ΕΚ.
            
         
               (9)
            
            
               Συνεπώς, πρέπει να αντικατασταθεί η απόφαση 2005/338/ΕΚ.
            
         
               (10)
            
            
               Πρέπει να επιτραπεί μια μεταβατική περίοδος για τους παρόχους υπηρεσιών, για τις υπηρεσίες των οποίων έχει απονεμηθεί το οικολογικό σήμα για υπηρεσίες κατασκηνώσεων/κάμπινγκ, βάσει των κριτηρίων που περιλαμβάνονται στην απόφαση 2005/338/ΕΚ, ούτως ώστε να έχουν επαρκή χρόνο για την προσαρμογή των υπηρεσιών τους προκειμένου να συμμορφώνονται με τα αναθεωρημένα κριτήρια και τις απαιτήσεις. Πρέπει επίσης να επιτραπεί στους παρόχους υπηρεσιών η δυνατότητα υποβολής αιτήσεων σύμφωνα με τα κριτήρια που ορίζονται στην απόφαση 2005/338/ΕΚ, ή τα οποία καθορίζονται δυνάμει των κριτηρίων που ορίζονται στην παρούσα απόφαση, μέχρι τη λήξη ισχύος της απόφασης εκείνης.
            
         
               (11)
            
            
               Τα μέτρα που προβλέπονται από την παρούσα απόφαση είναι σύμφωνα με τη γνωμοδότηση της επιτροπής η οποία έχει συσταθεί δυνάμει του άρθρου 17 του κανονισμού (ΕΚ) αριθ. 1980/2000,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η ομάδα προϊόντων «υπηρεσίες κατασκήνωσης/κάμπινγκ» περιλαμβάνει την έναντι αμοιβής διάθεση χώρων εξοπλισμένων για την υποδοχή κινητών καταλυμάτων εντός προκαθορισμένης έκτασης.
   Περιλαμβάνει επίσης άλλες εγκαταστάσεις φιλοξενίας κατάλληλες για την παροχή καταλύματος σε ενοίκους, και κοινόχρηστους χώρους συλλογικής εξυπηρέτησης εφόσον διατίθενται εντός της προκαθορισμένης έκτασης.
   2.   Οι «υπηρεσίες κατασκήνωσης/κάμπινγκ» που παρέχονται εντός της συγκεκριμένης προκαθορισμένης έκτασης είναι επίσης δυνατόν να περιλαμβάνουν την παροχή, από τη διεύθυνση ή τον ιδιοκτήτη του χώρου της κατασκήνωσης/του κάμπινγκ, υπηρεσιών σίτισης και ψυχαγωγικών δραστηριοτήτων.
   3.   Για τους σκοπούς της παρούσας απόφασης, οι υπηρεσίες σίτισης περιλαμβάνουν πρωινό· οι δραστηριότητες/εγκαταστάσεις εκγύμνασης και ψυχαγωγίας περιλαμβάνουν σάουνες, πισίνες και όλες τις άλλες συναφείς εγκαταστάσεις εντός της έκτασης φιλοξενίας και τους χώρους πρασίνου όπως πάρκα και κήπους, όπου επιτρέπεται η πρόσβαση των επισκεπτών, και που δεν αποτελούν τμήμα της κατασκήνωσης/του κάμπινγκ.
   4.   Για τους σκοπούς της παρούσας απόφασης, ισχύει ο ορισμός των πολύ μικρών επιχειρήσεων σύμφωνα με τη σύσταση 2003/361/ΕΚ.
   Άρθρο 2
   1.   Για την απονομή του κοινοτικού οικολογικού σήματος σε υπηρεσίες κατασκήνωσης/κάμπινγκ σύμφωνα με τον κανονισμό (ΕΚ) αριθ. 1980/2000 (εφεξής «το οικολογικό σήμα»), μια υπηρεσία κατασκήνωσης/κάμπινγκ πρέπει να πληροί τα ακόλουθα κριτήρια:
   
               α)
            
            
               πρέπει να εμπίπτει στην ομάδα προϊόντων «υπηρεσίες κατασκήνωσης/κάμπινγκ»·
            
         
               β)
            
            
               πρέπει να πληροί όλα τα κριτήρια που αναφέρονται στο τμήμα Α του παραρτήματος της παρούσας απόφασης·
            
         
               γ)
            
            
               πρέπει πληροί επαρκή αριθμό των κριτηρίων που αναφέρονται στο τμήμα Β του παραρτήματος της παρούσας απόφασης, προκειμένου να συγκεντρώσει τους απαιτούμενους βαθμούς όπως αναφέρεται στις παραγράφους 2 και 3.
            
         2.   Για τους σκοπούς του στοιχείου γ) της παραγράφου 1, η υπηρεσία κατασκήνωσης/κάμπινγκ πρέπει να συγκεντρώνει τουλάχιστον:
   
               α)
            
            
               είκοσι βαθμούς για την κύρια υπηρεσία·
            
         
               β)
            
            
               είκοσι τέσσερις βαθμούς σε περίπτωση που διατίθενται επιπλέον και άλλες εγκαταστάσεις φιλοξενίας κατάλληλες για την παροχή καταλύματος.
            
         3.   Οι αντίστοιχες βαθμολογίες που αναφέρονται στην παράγραφο 2 αυξάνονται κατά οποιαδήποτε από τις ακόλουθες βαθμολογίες, εάν οι υπηρεσίες παρέχονται από την ίδια διεύθυνση ή ιδιοκτήτη της υπηρεσίας κατασκήνωσης/κάμπινγκ.
   
               α)
            
            
               τρεις βαθμοί για υπηρεσίες σίτισης·
            
         
               β)
            
            
               τρεις βαθμοί για πράσινους/εξωτερικούς χώρους όπου επιτρέπεται η πρόσβαση των επισκεπτών, και που δεν αποτελούν τμήμα της κατασκήνωσης/του κάμπινγκ·
            
         
               γ)
            
            
               τρεις βαθμοί για δραστηριότητες ψυχαγωγίας/εκγύμνασης ή πέντε βαθμοί εάν η δραστηριότητα ψυχαγωγίας/εκγύμνασης πραγματοποιείται σε κέντρο ευεξίας.
            
         Άρθρο 3
   1.   Κατά παρέκκλιση από το άρθρο 1 παράγραφος 3 της απόφασης 2000/728/ΕΚ, στις περιπτώσεις κατά τις οποίες μια πολύ μικρή επιχείρηση αιτείται τη χορήγηση του οικολογικού σήματος, το τέλος αίτησης μειώνεται κατά 75 %, χωρίς να είναι δυνατή καμία περαιτέρω μείωση.
   2.   Κατά παρέκκλιση από την πρώτη πρόταση του άρθρου 2 παράγραφος 5 της απόφασης 2000/728/ΕΚ, το ελάχιστο ετήσιο τέλος για μια πολύ μικρή επιχείρηση για τη χρήση του οικολογικού σήματος είναι 100 EUR.
   3.   Ο ετήσιος όγκος πωλήσεων για όλες τις υπηρεσίες κατασκηνώσεων/κάμπινγκ υπολογίζεται πολλαπλασιάζοντας την τιμή παροχής της υπηρεσίας επί τον αριθμό των διανυκτερεύσεων και αφαιρώντας στη συνέχεια από το γινόμενο το 50 %. Ως τιμή παροχής της υπηρεσίας θεωρείται η μέση αμοιβή που καταβάλλεται από τον επισκέπτη για τη διανυκτέρευση, συμπεριλαμβανομένων όλων των υπηρεσιών οι οποίες δεν συνεπάγονται επιπλέον επιβάρυνση.
   4.   Ισχύουν οι μειώσεις του ελάχιστου ετήσιου τέλους που ορίζονται στις παραγράφους 6 έως 10 του άρθρου 2 της απόφασης 2000/728/ΕΚ.
   Άρθρο 4
   Τα οικολογικά κριτήρια για την ομάδα προϊόντων «υπηρεσίες κατασκήνωσης/κάμπινγκ», καθώς και οι σχετικές απαιτήσεις αξιολόγησης και εξακρίβωσης, ισχύουν τέσσερα έτη από την ημερομηνία έκδοσης της παρούσας απόφασης.
   Άρθρο 5
   Για διοικητικούς σκοπούς, η ομάδα προϊόντων «υπηρεσία κατασκήνωσης/κάμπινγκ» λαμβάνει τον κωδικό αριθμό «026».
   Άρθρο 6
   Η απόφαση 2005/338/ΕΚ καταργείται.
   Άρθρο 7
   1.   Οι αιτήσεις για την απονομή οικολογικού σήματος οι οποίες εμπίπτουν στην ομάδα προϊόντων «υπηρεσίες κατασκήνωσης/κάμπινγκ» και υποβάλλονται πριν από την ημερομηνία έκδοσης της παρούσας απόφασης αξιολογούνται σύμφωνα με τους όρους που προβλέπονται στην απόφαση 2005/338/ΕΚ.
   2.   Οι αιτήσεις απονομής οικολογικού σήματος οι οποίες εμπίπτουν στην ομάδα προϊόντων «υπηρεσίες κατασκήνωσης/κάμπινγκ» και υποβάλλονται μετά την ημερομηνία έκδοσης της παρούσας απόφασης αλλά μέχρι και την 31η Οκτωβρίου 2009 το αργότερο μπορούν να βασίζονται στα κριτήρια που αναφέρονται στην απόφαση 2005/338/ΕΚ ή στα κριτήρια που αναφέρονται στην παρούσα απόφαση.
   Οι εν λόγω απαιτήσεις αξιολογούνται σύμφωνα με τα κριτήρια στα οποία βασίζονται.
   3.   Στις περιπτώσεις όπου το οικολογικό σήμα απονέμεται βάσει μιας αίτησης η οποία αξιολογείται σύμφωνα με τα κριτήρια που ορίζονται στην απόφαση 2005/338/ΕΚ, το εν λόγω οικολογικό σήμα μπορεί να χρησιμοποιείται 12 μήνες μετά την ημερομηνία έκδοσης της παρούσας απόφασης.
   Άρθρο 8
   Η παρούσα απόφαση απευθύνεται στα κράτη μέλη.
   
      Βρυξέλλες, 9 Ιουλίου 2009.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  ΕΕ L 237 της 21.9.2000, σ. 1.
   
      (2)  ΕΕ L 108 της 29.4.2005, σ. 67.
   
      (3)  ΕΕ L 124 της 20.5.2003, σ. 36.
   
      (4)  ΕΕ L 293 της 22.11.2000, σ. 18.
   
      ΠΑΡΑΡΤΗΜΑ
      
         ΠΛΑΙΣΙΟ
      
      
         Στόχοι των κριτηρίων
      
      Τα κριτήρια αυτά αποσκοπούν στον περιορισμό των κύριων επιπτώσεων στο περιβάλλον κατά τις τρεις φάσεις του κύκλου ζωής της υπηρεσίας κατασκηνώσεων/κάμπινγκ (αγορά, παροχή της υπηρεσίας, απόβλητα). Τα κριτήρια αποσκοπούν ιδιαίτερα στα εξής:
      
                  —
               
               
                  περιορισμός της κατανάλωσης ενέργειας,
               
            
                  —
               
               
                  περιορισμός της κατανάλωσης νερού,
               
            
                  —
               
               
                  περιορισμός της παραγωγής αποβλήτων,
               
            
                  —
               
               
                  προώθηση της χρήσης ανανεώσιμων πόρων και των περιβαλλοντικά αβλαβέστερων ουσιών,
               
            
                  —
               
               
                  προώθηση της περιβαλλοντικής ενημέρωσης και εκπαίδευσης.
               
            
         Προδιαγραφές
      
      Τα κινητά καταλύματα που αναφέρονται στο άρθρο 1 περιλαμβάνουν σκηνές, ρυμουλκούμενα και αυτοκινούμενα τροχόσπιτα καθώς και κινητές κατοικίες. Οι εγκαταστάσεις φιλοξενίας κατάλληλες για την παροχή καταλύματος σε ενοίκους περιλαμβάνουν παραθεριστικές μονοκατοικίες (bungalows), ενοικιαζόμενες προσωρινές κατοικίες και διαμερίσματα. Οι κοινόχρηστοι χώροι συλλογικής εξυπηρέτησης περιλαμβάνουν εγκαταστάσεις πλυντηρίων και μαγειρεία, πολυκαταστήματα και εγκαταστάσεις πληροφόρησης.
      
         Απαιτήσεις όσον αφορά την αξιολόγηση και την εξακρίβωση
      
      Οι ιδιαίτερες απαιτήσεις αξιολόγησης και εξακρίβωσης αναφέρονται ακριβώς μετά από κάθε κριτήριο που περιλαμβάνεται στα τμήματα Α και Β.
      Όπου είναι σκόπιμο, επιτρέπεται να χρησιμοποιούνται μέθοδοι δοκιμών και πρότυπα διαφορετικά από τα αναφερόμενα για κάθε κριτήριο εφόσον γίνονται αποδεκτά ως ισοδύναμα από τον αρμόδιο φορέα αξιολόγησης της αίτησης.
      Όταν ο αιτών καλείται να υποβάλει δηλώσεις, δικαιολογητικά, αναλύσεις, πρακτικά δοκιμών, ή άλλα αποδεικτικά στοιχεία συμμόρφωσης προς τα κριτήρια, εξυπακούεται ότι αυτά επιτρέπεται να προέρχονται από τον αιτούνται ή/και τον(τους) προμηθευτή(-ές) του(τους) κ.λπ., κατά περίπτωση.
      Οι αρμόδιοι φορείς πραγματοποιούν επιτόπιες επιθεωρήσεις πριν τη χορήγηση της αδείας.
      Κατά περίπτωση, οι αρμόδιοι φορείς δύνανται να απαιτούν πρόσθετη τεκμηρίωση και να διενεργούν ανεξάρτητους ελέγχους. Κατά τη διάρκεια της περιόδου αδείας, οι αρμόδιοι φορείς παρακολουθούν τη συμμόρφωση προς τα κριτήρια.
      Συνίσταται στους αρμόδιους φορείς να λαμβάνουν υπόψη την εφαρμογή αναγνωρισμένων συστημάτων περιβαλλοντικής διαχείρισης όπως το EMAS (Σύστημα Περιβαλλοντικής Διαχείρισης και Ελέγχου) ή το πρότυπο ISO 14001, για την αξιολόγηση των αιτήσεων και την παρακολούθηση της συμμόρφωσης προς τα κριτήρια.
      (Σημείωση: η εφαρμογή αυτών των συστημάτων διαχείρισης δεν είναι υποχρεωτική).
      
         Γενικές απαιτήσεις
      
      Για την αίτηση απονομής του οικολογικού σήματος, ο αιτών πρέπει να συμμορφώνεται με κοινοτικές, εθνικές και τοπικές απαιτήσεις. Συγκεκριμένα, πρέπει να διασφαλίζεται ότι:
      
                  1.
               
               
                  Η φυσική δομή είναι νομίμως κατασκευασμένη και τηρεί όλους τους σχετικούς νόμους ή κανονισμούς της περιοχής στην οποία βρίσκεται, ιδίως αυτούς που σχετίζονται με το τοπίο και τη διατήρηση της βιοποικιλότητας.
               
            
                  2.
               
               
                  Η φυσική δομή τηρεί τους κοινοτικούς, εθνικούς και τοπικούς νόμους και κανονισμούς σχετικά με την εξοικονόμηση ενέργειας, τις πηγές υδάτων, την επεξεργασία και τη διάθεση υδάτων, τη συλλογή και τη διάθεση υδάτων, τη συντήρηση και τη διατήρηση του εξοπλισμού, τις διατάξεις περί ασφαλείας και υγείας.
               
            
                  3.
               
               
                  Η επιχείρηση βρίσκεται σε λειτουργία και είναι καταχωρισμένη, όπως απαιτείται από εθνικούς ή/και τοπικούς νόμους και το προσωπικό της εργάζεται νομίμως και είναι ασφαλισμένο.
               
            ΤΜΗΜΑ Α
      
         
            ΥΠΟΧΡΕΩΤΙΚΑ ΚΡΙΤΗΡΙΑ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 2 ΠΑΡΑΓΡΑΦΟΣ 1
         
      
      
         ΕΝΕΡΓΕΙΑ
      
      1.   Ηλεκτρική ενέργεια από ανανεώσιμες πηγές
      
      Τουλάχιστον το 50 % της ηλεκτρικής ενέργειας για όλες τις χρήσεις πρέπει να προέρχεται από ανανεώσιμες πηγές, όπως ορίζεται στην οδηγία 2001/77/ΕΚ του Ευρωπαϊκού Κοινοβουλίου και του Συμβουλίου (1).
      Το κριτήριο αυτό δεν ισχύει για τις κατασκηνώσεις/τα κάμπινγκ που δεν έχουν πρόσβαση σε αγορά όπου προσφέρεται ενέργεια από ανανεώσιμες πηγές.
      Οι δεσμευτικοί συμβατικοί περιορισμοί (όπως η πρόβλεψη κυρώσεων) τουλάχιστον 2 ετών για την αλλαγή προμηθευτή ηλεκτρικής ενέργειας είναι δυνατόν να θεωρηθούν ως «απαγόρευση πρόσβασης» σε αγορά όπου προσφέρεται ηλεκτρική ενέργεια από ανανεώσιμες πηγές.
      
         Αξιολόγηση και εξακρίβωση: Ο αιτών υποβάλλει δήλωση του (ή σύμβαση με τον) προμηθευτή ηλεκτρικής ενέργειας όπου αναφέρεται το είδος της(των) ανανεώσιμης(-ων) πηγής(-ών) ενέργειας, το ποσοστό της παρεχόμενης ηλεκτρικής ενέργειας από ανανεώσιμες πηγές, τεκμηρίωση σχετικά με τους τυχόν λέβητες (μονάδες παραγωγής θερμότητας) που χρησιμοποιούνται, καθώς και το μέγιστο δυνατό ποσοστό παροχής. Σύμφωνα με την οδηγία 2001/77/ΕΚ, ως ανανεώσιμες πηγές ενέργειας νοούνται μη ορυκτές ανανεώσιμες πηγές ενέργειας (αιολική, ηλιακή και γεωθερμική ενέργεια, ενέργεια κυμάτων, παλιρροϊκή ενέργεια, υδραυλική ενέργεια, βιομάζα, αέρια εκλυόμενα από χώρους υγειονομικής ταφής, από εγκαταστάσεις βιολογικού καθαρισμού και βιοαέρια). Σε περίπτωση που η κατασκήνωση/το κάμπινγκ δεν έχει πρόσβαση σε αγορά όπου προσφέρεται ενέργεια από ανανεώσιμες πηγές ενέργειας, τότε πρέπει να παρέχεται τεκμηρίωση με την οποία καταδεικνύεται το αίτημα για ενέργεια από ανανεώσιμες πηγές.
      2.   Άνθρακας και βαρέα έλαια
      
      Ως πηγή ενέργειας δεν επιτρέπεται να χρησιμοποιούνται βαρέα έλαια με περιεκτικότητα σε θείο υψηλότερη από 0,1 %, ούτε και άνθρακας. Ο άνθρακας για διακοσμητικά τζάκια εξαιρείται από αυτό το κριτήριο.
      Το κριτήριο αυτό ισχύει μόνο για τις κατασκηνώσεις/τα κάμπινγκ που διαθέτουν ανεξάρτητο σύστημα θέρμανσης.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, όπου αναφέρεται η φύση των πηγών ενέργειας που χρησιμοποιούνται.
      3.   Απόδοση και παραγωγή θερμότητας
      
      Εάν εγκατασταθεί εγκατάσταση παραγωγής θερμότητας κατά τη διάρκεια ισχύος του οικολογικού σήματος, πρέπει να πρόκειται για μονάδα συμπαραγωγής υψηλής απόδοσης (όπως ορίζεται στην οδηγία 2004/8/ΕΚ του Ευρωπαϊκού Κοινοβουλίου και του Συμβουλίου (2), αντλία θερμότητας ή αποδοτικό λέβητα. Στην τελευταία περίπτωση, η απόδοση του σχετικού λέβητα πρέπει να είναι 4 αστέρων (περίπου 92 % στους 50 °C και 95 % στους 70 °C), υπολογιζόμενη σύμφωνα με την οδηγία 92/42/ΕΚ του Συμβουλίου (3), ή σύμφωνα με τα σχετικά πρότυπα προϊόντων και κανονισμούς για αυτούς τους λέβητες που δεν καλύπτονται από την εν λόγω οδηγία.
      Οι υφιστάμενοι λέβητες ζεστού νερού που τροφοδοτούνται με υγρά ή αέρια καύσιμα όπως ορίζεται στην οδηγία 92/42/ΕΟΚ πληρούν τα πρότυπα απόδοσης τα οποία ισοδυναμούν τουλάχιστον με τρία αστέρια όπως αναφέρεται στην οδηγία. Οι υφιστάμενες μονάδες συμπαραγωγής συμμορφώνονται με τον ορισμό υψηλής απόδοσης που αναφέρεται στην οδηγία 2004/8/ΕΚ.
      Η απόδοση των λεβήτων που εξαιρούνται από την οδηγία 92/42/ΕΟΚ (4) πληροί τις οδηγίες του κατασκευαστή, καθώς και την εθνική και τοπική νομοθεσία περί αποδόσεως, αλλά για τους σχετικούς υφιστάμενους λέβητες (με την εξαίρεση λεβήτων βιομάζας) δεν είναι αποδεκτή απόδοση χαμηλότερη του 88 %.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές του υπεύθυνου για την πώληση ή/και τη συντήρηση του λέβητα στις οποίες αναφέρεται η απόδοση.
      4.   Κλιματισμός
      
      Τα οικιακά συστήματα κλιματισμού που έχουν αγοραστεί κατά τη διάρκεια ισχύος του οικολογικού σήματος είναι ενεργειακής απόδοσης τουλάχιστον τάξης Α όπως ορίζεται στην οδηγία 2002/31/ΕΚ της Επιτροπής (5), ή προσφέρουν αντίστοιχη ενεργειακή απόδοση.
      
         Σημείωση: Το κριτήριο αυτό δεν ισχύει για κλιματιστικά που είτε είναι συσκευές οι οποίες μπορούν επίσης να χρησιμοποιήσουν άλλες πηγές ενέργειας, είτε είναι συσκευές αέρα-νερού και νερού-νερού, ή είναι μονάδες με ισχύ εξόδου (ψυκτική ισχύ) μεγαλύτερη από 12 kW.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές του κατασκευαστή ή των επαγγελματιών τεχνικών που είναι υπεύθυνοι για την εγκατάσταση, την πώληση ή/και τη συντήρηση του συστήματος κλιματισμού.
      5.   Ενεργειακή απόδοση των κτιρίων
      
      Η κατασκήνωση/το κάμπινγκ συμμορφώνεται με την εθνική νομοθεσία και τους τοπικούς κανονισμούς δόμησης σχετικά με την ενεργειακή απόδοση και τις ενεργειακές επιδόσεις των κτιρίων.
      
         Αξιολόγηση και εξακρίβωση: ο αιτών υποβάλλει την ενεργειακή πιστοποίηση δυνάμει της οδηγίας 2002/91/ΕΚ του Ευρωπαϊκού Κοινοβουλίου και του Συμβουλίου (6) ή εφόσον δεν είναι διαθέσιμη στο εθνικό σύστημα εφαρμογής, τα αποτελέσματα ενεργειακού ελέγχου που διενεργήθηκε από ανεξάρτητο εμπειρογνώμονα για τις ενεργειακές επιδόσεις των κτιρίων.
      6.   Μόνωση παραθύρων
      
      Όλα τα παράθυρα σε θερμαινόμενα ή/και κλιματιζόμενα δωμάτια και κοινόχρηστους χώρους έχουν κατάλληλο βαθμό θερμικής μόνωσης σύμφωνα με τους τοπικούς κανονισμούς και τις κλιματικές συνθήκες και προσφέρουν την κατάλληλη στάθμη ηχομόνωσης. (Αυτό δεν ισχύει για ενοικιαζόμενα τροχόσπιτα/κινητές κατοικίες όταν αυτά δεν ανήκουν στο διαχειριστή της κατασκήνωσης/του κάμπινγκ).
      Όλα τα παράθυρα σε θερμαινόμενα ή/και κλιματιζόμενα δωμάτια και κοινόχρηστους χώρους τα οποία προστίθενται ή ανακαινίζονται μετά την απόκτηση του κοινοτικού οικολογικού σήματος συμμορφώνονται με την οδηγία 2002/91/ΕΚ (άρθρα 4, 5 και 6) και την οδηγία 89/106/ΕΟΚ (7) και σχετικούς τεχνικούς κανονισμούς για την εφαρμογή τους.
      
         Αξιολόγηση και εξακρίβωση: Ο αιτών υποβάλλει δήλωση από επαγγελματία τεχνικό στην οποία αναφέρεται η συμμόρφωση προς αυτό το κριτήριο παρέχοντας τις τιμές θερμοπερατότητας (τιμή U). Όσον αφορά τα παράθυρα τα οποία συμμορφώνονται με την οδηγία 2002/91/ΕΚ, ο αιτών υποβάλλει την ενεργειακή πιστοποίηση ή εφόσον δεν είναι διαθέσιμη στο εθνικό σύστημα εφαρμογής, μια δήλωση από τον κατασκευαστή.
      7.   Διακοπή λειτουργίας της θέρμανσης ή του κλιματισμού
      
      Εάν η λειτουργία της θέρμανσης ή/και του κλιματισμού δεν διακόπτεται αυτομάτως όταν είναι ανοικτά τα παράθυρα, θα πρέπει να υπάρχει επισήμανση σε εμφανή θέση που να υπενθυμίζει στους επισκέπτες να κλείνουν το (τα) παράθυρο(-α) όταν η θέρμανση ή ο κλιματισμός είναι σε λειτουργία. Επιμέρους συστήματα θέρμανσης/κλιματισμού που αποκτήθηκαν κατόπιν της πιστοποίησης με το κοινοτικό οικολογικό σήμα είναι εξοπλισμένα με σύστημα αυτόματης διακοπής λειτουργίας όταν είναι ανοικτά τα παράθυρα.
      Το κριτήριο αυτό ισχύει μόνο για τις κατασκηνώσεις/τα κάμπινγκ που διαθέτουν θέρμανση ή/και κλιματισμό.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από το πληροφοριακό έντυπο για τους επισκέπτες (κατά περίπτωση).
      8.   Σβήσιμο του φωτισμού
      
      Εάν δεν υπάρχει αυτόματος διακόπτης για να σβήνει το φως (τα φώτα) στο ενοικιαζόμενο κατάλυμα, θα πρέπει να υπάρχει επισήμανση σε εμφανή θέση που να παροτρύνει τους επισκέπτες να σβήνουν τα φώτα όταν εγκαταλείπουν το κατάλυμα.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τα σχετικά δικαιολογητικά.
      9.   Λαμπτήρες υψηλής ενεργειακής απόδοσης
      
      
                  α)
               
               
                  Τουλάχιστον το 80 % όλων των λαμπτήρων στην κατασκήνωση/στο κάμπινγκ έχουν ενεργειακή απόδοση τάξης Α όπως ορίζεται στην οδηγία 98/11/ΕΚ της Επιτροπής (8). Αυτό δεν ισχύει για λαμπτήρες των οποίων τα φυσικά χαρακτηριστικά δεν επιτρέπουν τη χρήση λαμπτήρων εξοικονόμησης ενέργειας.
               
            
                  β)
               
               
                  Το 100 % των λαμπτήρων που βρίσκονται σε σημεία όπου είναι δυνατόν να μείνουν αναμμένοι για περισσότερες από πέντε ώρες ημερησίως έχουν ενεργειακή απόδοση τάξης Α όπως ορίζεται στην οδηγία 98/11/ΕΚ. Αυτό δεν ισχύει για λαμπτήρες των οποίων τα φυσικά χαρακτηριστικά δεν επιτρέπουν τη χρήση λαμπτήρων εξοικονόμησης ενέργειας.
                  
                     Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αμφότερα τα μέρη του παρόντος κριτηρίου, συνοδευόμενη από αναφορά της τάξης ενεργειακής απόδοσης των χρησιμοποιούμενων λαμπτήρων.
               
            10.   Συσκευές θέρμανσης εξωτερικών χώρων
      
      Στην κατασκήνωση/στο κάμπινγκ χρησιμοποιούνται μόνο συσκευές που τροφοδοτούνται με ενέργεια από ανανεώσιμες πηγές για τη θέρμανση εξωτερικών χώρων όπως γωνίες καπνιστών ή εξωτερικές τραπεζαρίες.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, όπου αναφέρεται η φύση των πηγών ενέργειας που χρησιμοποιούνται στην περίπτωση συσκευών οι οποίες τροφοδοτούνται με ενέργεια από ανανεώσιμες πηγές.
      
         ΥΔΑΤΑ
      
      11.   Παροχή νερού για βρύσες και ντους
      
      Η μέση παροχή νερού από τις βρύσες και τις κεφαλές των ντους, εξαιρουμένων των κρουνών σε λουτήρες, των βρυσών σε κουζίνες και των σημείων πλήρωσης δοχείων νερού, δεν υπερβαίνει τα 9 λίτρα/λεπτό.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης με αυτό το κριτήριο, και σχετική τεκμηρίωση, όπου περιλαμβάνεται εξήγηση του τρόπου με τον οποίο η κατασκήνωση/το κάμπινγκ πληροί το κριτήριο.
      12.   Κάλαθοι απορριμμάτων στα αποχωρητήρια
      
      Σε κάθε αποχωρητήριο υπάρχει κατάλληλος κάλαθος απορριμμάτων και ο επισκέπτης καλείται να χρησιμοποιεί για τα απορρίμματα τον κάλαθο αντί της λεκάνης του αποχωρητηρίου.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης με αυτό το κριτήριο, συνοδευόμενη από κατάλληλη τεκμηρίωση σχετικά με την πληροφόρηση των επισκεπτών.
      13.   Απόπλυση ουρητηρίων
      
      Τα ουρητήρια διαθέτουν αυτόματη (με χρονοδιακόπτη) ή χειροκίνητη απόπλυση που να λειτουργεί έτσι ώστε να μην υφίσταται συνεχής απόπλυση.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από σχετική τεκμηρίωση για τα εγκατεστημένα ουρητήρια.
      14.   Αλλαγή πετσετών και σεντονιών
      
      Οι επισκέπτες ενημερώνονται σχετικά με την περιβαλλοντική πολιτική της κατασκήνωσης/του κάμπινγκ κατά την άφιξή τους. Με τις εν λόγω πληροφορίες εξηγείται ότι τα σεντόνια και οι πετσέτες στα ενοικιαζόμενα καταλύματα αλλάζονται είτε κατόπιν αιτήματός τους, είτε εξ ορισμού με τη συχνότητα που ορίζεται από την περιβαλλοντική πολιτική της κατασκήνωσης/του κάμπινγκ είτε σύμφωνα με τις απαιτήσεις νόμων ή/και εθνικών κανονισμών. Αυτό ισχύει μόνο για ενοικιαζόμενα καταλύματα στα οποία η εξυπηρέτηση περιλαμβάνει την παροχή πετσετών ή/και σεντονιών.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από σχετική τεκμηρίωση που δείχνει τον τρόπο με τον οποίο ενημερώνονται οι επισκέπτες και τον τρόπο με τον οποίο η κατασκήνωση/το κάμπινγκ σέβεται τα αιτήματα των επισκεπτών.
      15.   Ορθή διάθεση υγρών λυμάτων
      
      Η κατασκήνωση/το κάμπινγκ ενημερώνει τους επισκέπτες και το προσωπικό σχετικά με την ορθή χρήση της απόρριψης λυμάτων, προκειμένου να αποφευχθεί η διάθεση ουσιών οι οποίες ενδεχομένως να εμποδίζουν την επεξεργασία λυμάτων σύμφωνα με το δημοτικό σχέδιο αποχετευτικού δικτύου και τους κοινοτικούς κανονισμούς. Εφόσον ο δήμος δεν διαθέτει σχέδιο αποχετευτικού δικτύου, η κατασκήνωση/το κάμπινγκ παρέχει γενικό κατάλογο ουσιών των οποίων η διάθεση μαζί με λύματα απαγορεύεται σύμφωνα με την οδηγία για τα υπόγεια ύδατα 2006/118/ΕΚ του Ευρωπαϊκού Κοινοβουλίου και του Συμβουλίου (9).
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο και σχετική τεκμηρίωση (εάν υπάρχει, το σχέδιο αποχετευτικού δικτύου και την κοινοποίηση προς τους επισκέπτες και το προσωπικό).
      
         ΑΠΟΡΡΥΠΑΝΤΙΚΑ ΚΑΙ ΑΠΟΛΥΜΑΝΤΙΚΑ
      
      16.   Σημείο διάθεσης προϊόντων χημικού αποχωρητηρίου
      
      Στις περιπτώσεις που η κατασκήνωση/το κάμπινγκ διαθέτει σύνδεση με σηπτικό βόθρο, τα απόβλητα από τα χημικά αποχωρητήρια συλλέγονται και υφίστανται επεξεργασία ξεχωριστά ή με άλλο ορθό τρόπο. Όταν η κατασκήνωση/το κάμπινγκ συνδέεται με δημόσιο αποχετευτικό σύστημα θεωρείται επαρκής η ύπαρξη ειδικής δεξαμενής ή μονάδας διάθεσης για την αποφυγή διαρροών.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, και σχετική τεκμηρίωση όπου περιλαμβάνονται τυχόν ειδικές απαιτήσεις της τοπικής αρχής όσον αφορά τη διάθεση και πληροφορίες σχετικά με τη χημική δεξαμενή.
      17.   Απολυμαντικά
      
      Απολυμαντικά χρησιμοποιούνται μόνον όπου είναι αναγκαίο προκειμένου να πληρούνται οι προβλεπόμενες από το νόμο απαιτήσεις υγιεινής.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από ένδειξη για το πού και πότε χρησιμοποιούνται απολυμαντικά.
      
         ΑΠΟΡΡΙΜΜΑΤΑ
      
      18.   Διαχωρισμός απορριμμάτων από τους επισκέπτες
      
      Οι επισκέπτες ενημερώνονται σχετικά με τον τρόπο και τον χώρο όπου υπάρχει η δυνατότητα διαχωρισμού των απορριμμάτων σύμφωνα με τα βέλτιστα τοπικά ή εθνικά συστήματα εντός των περιοχών στις οποίες ανήκει η κατασκήνωση/το κάμπινγκ. Η πρόσβαση σε επαρκή δοχεία για διαχωρισμό των απορριμμάτων πρέπει να είναι το ίδιο εύκολη με την πρόσβαση στα κανονικά δοχεία απορριμμάτων.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από σχετική τεκμηρίωση για την ενημέρωση των επισκεπτών και την εξήγηση των θέσεων όπου βρίσκονται τα δοχεία στην κατασκήνωση/στο κάμπινγκ.
      19.   Διαχωρισμός απορριμμάτων
      
      Τα απορρίμματα διαχωρίζονται σε κατηγορίες ώστε να είναι δυνατός ο χωριστός χειρισμός τους από τις τοπικές ή εθνικές εγκαταστάσεις διαχείρισης απορριμμάτων, με ιδιαίτερη προσοχή όσον αφορά τα επικίνδυνα απόβλητα των οποίων ο διαχωρισμός, η συλλογή και η διάθεση πραγματοποιείται όπως αναφέρεται στην απόφαση 2000/532/ΕΚ της Επιτροπής (10), και επιδιώκεται η κατάλληλη διάθεσή τους. Στον εν λόγω κατάλογο περιλαμβάνονται θήκες για μελάνια εκτυπωτών, μελάνια, ψυκτικός και ηλεκτρολογικός εξοπλισμός, μπαταρίες, λαμπτήρες εξοικονόμησης ενέργειας, φάρμακα, λίπη/έλαια κ.λπ. και ηλεκτρικές συσκευές όπως ορίζεται στην οδηγία 2002/96/ΕΚ (11) και στην οδηγία 2002/95/ΕΚ του Ευρωπαϊκού Κοινοβουλίου και του Συμβουλίου (12).
      Εάν η τοπική αυτοδιοίκηση δεν προσφέρει χωριστή συλλογή ή/και διάθεση των απορριμμάτων, η επιχείρηση της κατασκήνωσης/του κάμπινγκ απευθύνει στην τοπική αυτοδιοίκηση επιστολή όπου δηλώνει την προθυμία της να διαχωρίζει τα απορρίμματα και εκφράζει την ανησυχία της για την έλλειψη συστήματος χωριστής συλλογής ή/και διάθεσης. Εάν η τοπική αρχή δεν εξασφαλίζει τη διάθεση των επικίνδυνων αποβλήτων, ο αιτών υποβάλλει, κάθε χρόνο, βεβαίωση της τοπικής αρχής ότι δεν υφίσταται σύστημα διάθεσης επικίνδυνων αποβλήτων.
      Το αίτημα προς τις τοπικές αρχές για εξασφάλιση χωριστής συλλογής ή/και διάθεσης απορριμμάτων πρέπει να επαναλαμβάνεται ετησίως.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από αναφορά των διαφορετικών κατηγοριών απορριμμάτων που γίνονται αποδεκτές από τις τοπικές αρχές, ή/και σχετικές συμβάσεις με ιδιωτικούς οργανισμούς. Κατά περίπτωση, ο αιτών υποβάλλει ετησίως την αντίστοιχη δήλωση προς την τοπική αρχή.
      20.   Προϊόντα μιας χρήσης
      
      Εάν δεν απαιτείται από το νόμο, τα είδη καλλωπισμού/υγιεινής μιας χρήσης (μη επαναπληρώσιμα) όπως σαμπουάν και σαπούνια, και άλλα προϊόντα (μη επαναχρησιμοποιήσιμα), όπως σκούφιες λουτρού, βούρτσες, λίμες νυχιών, και λοιπά δεν πρέπει να χρησιμοποιούνται. Σε περίπτωση που σχετικά προϊόντα μιας χρήσης απαιτούνται από το νόμο, ο αιτών προσφέρει στους επισκέπτες αμφότερες τις λύσεις και ενθαρρύνει τους επισκέπτες με κατάλληλη κοινοποίηση να χρησιμοποιούν τα προϊόντα περισσότερων χρήσεων.
      Τα συστήματα κατανάλωσης υγρών (κούπες και ποτήρια), τα πιάτα και τα μαχαιροπήρουνα μιας χρήσης χρησιμοποιούνται μόνο εάν είναι κατασκευασμένα από ανανεώσιμες πρώτες ύλες και είναι βιοαποδομήσιμα και λιπασματοποιήσιμα σύμφωνα με το πρότυπο EN 13432.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από σχετική τεκμηρίωση όπου εξηγείται ο τρόπος με τον οποίο πληροί το κριτήριο (συμπεριλαμβανομένης τυχόν νομοθεσίας σύμφωνα με την οποία απαιτείται η χρήση προϊόντων μιας χρήσης), και συναφή τεκμηρίωση σχετικά με τα επαναπληρώσιμα προϊόντα ή/και πληροφορίες που διαβιβάζονται στους επισκέπτες σχετικά με τη χρήση προϊόντων περισσότερων της μιας χρήσεως (κατά περίπτωση).
      Προκειμένου να αποδειχθεί ότι τα συστήματα κατανάλωσης υγρών (κούπες και ποτήρια), τα πιάτα και τα μαχαιροπήρουνα μιας χρήσης πληρούν αυτό το κριτήριο, υποβάλλονται αποδεικτικά στοιχεία συμμόρφωσης προς το πρότυπο EN 13432.
      21.   Συσκευασία πρωινού
      
      Με εξαίρεση τις περιπτώσεις όπου απαιτείται από το νόμο, για το πρωινό ή άλλες υπηρεσίες σίτισης δεν χρησιμοποιούνται συσκευασίες μιας δόσης, με εξαίρεση τις γαλακτοκομικές λιπαρές ουσίες για επάλειψη (όπως βούτυρο, μαργαρίνη και μαλακό τυρί), τις σοκολατένιες ουσίες επάλειψης και το φυστικοβούτυρο, καθώς και τις μαρμελάδες και τις κομπόστες διαίτης και για διαβητικούς.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το πρότυπο και λεπτομερή εξήγηση του τρόπου με τον οποίο το κατάλυμα πληροί το κριτήριο, συνοδευόμενη από κατάλογο προϊόντων μιας δόσης που χρησιμοποιούνται και τη νομοθεσία σύμφωνα με την οποία αυτό απαιτείται.
      
         ΛΟΙΠΕΣ ΥΠΗΡΕΣΙΕΣ
      
      22.   Απαγόρευση καπνίσματος σε κοινόχρηστους χώρους
      
      Χώρος όπου απαγορεύεται το κάπνισμα υπάρχει σε όλους τους κλειστούς κοινόχρηστους χώρους.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς το παρόν κριτήριο.
      23.   Δημόσιες συγκοινωνίες
      
      Πληροφορίες σε εμφανή σημεία ενημερώνουν τους επισκέπτες και το προσωπικό σχετικά με τον τρόπο χρήσης δημόσιων συγκοινωνιών από και προς την κατασκήνωση/το κάμπινγκ μέσω των βασικών της/του μέσων επικοινωνίας. Όταν δεν υπάρχουν δημόσιες συγκοινωνίες, πρέπει να παρέχονται επίσης πληροφορίες σχετικά με άλλα περιβαλλοντικά προτιμώμενα μεταφορικά μέσα.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από αντίγραφα του διαθέσιμου ενημερωτικού υλικού.
      
         ΓΕΝΙΚΗ ΔΙΑΧΕΙΡΙΣΗ
      
      Οι αιτούντες οι οποίοι διαθέτουν σύστημα περιβαλλοντικής διαχείρισης το οποίο έχει καταχωριστεί με βάση τον κανονισμό (ΕΚ) αριθ. 761/2001 του Ευρωπαϊκού Κοινοβουλίου και του Συμβουλίου (13) ή έχει πιστοποιηθεί σύμφωνα με το διεθνές πρότυπο ISO 14001 πληρούν αυτομάτως τα ακόλουθα υποχρεωτικά κριτήρια γενικής διαχείρισης με εξαίρεση τα κριτήρια 28, 29 και 30 (συλλογή δεδομένων και πληροφόρηση). Στην περίπτωση αυτή, το μέσο εξακρίβωσης της συμμόρφωσης με τα εν λόγω κριτήρια είναι η καταχώριση EMAS ή το πιστοποιητικό ISO 14001.
      24.   Συντήρηση και επισκευές λεβήτων και συστημάτων κλιματισμού
      
      Η συντήρηση και οι επισκευές των λεβήτων και των συστημάτων κλιματισμού διενεργούνται τουλάχιστον μια φορά ετησίως, ή συχνότερα αν αυτό απαιτείται από τη νομοθεσία ή καθίσταται αναγκαίο, από κατάλληλα εκπαιδευμένους επαγγελματίες, σύμφωνα με τα πρότυπα CEI και τα εθνικά πρότυπα εφόσον ισχύουν, ή σύμφωνα με τις οδηγίες του κατασκευαστή.
      Όσον αφορά τα συστήματα κλιματισμού, η συντήρηση (έλεγχος για διαρροές και επισκευή) πρέπει να διενεργείται σύμφωνα με τον κανονισμό (ΕΚ) αριθ. 842/2006 του Ευρωπαϊκού Κοινοβουλίου και του Συμβουλίου (14), σύμφωνα με την ποσότητα φθοριούχων αερίων θερμοκηπίου που περιέχονται στην εφαρμογή, ως εξής:
      
                  —
               
               
                  τουλάχιστον μία φορά ετησίως για εφαρμογές οι οποίες περιέχουν 3 κιλά φθοριούχα αέρια θερμοκηπίου (αυτό δεν ισχύει για εξοπλισμό με ερμητικά σφραγισμένα συστήματα, ο οποίος φέρει σχετική σήμανση και περιέχει λιγότερο από 6 κιλά φθοριούχα αέρια θερμοκηπίου),
               
            
                  —
               
               
                  τουλάχιστον μία φορά στους έξι μήνες για εφαρμογές οι οποίες περιέχουν 30 κιλά φθοριούχα αέρια θερμοκηπίου, ή περισσότερα,
               
            
                  —
               
               
                  τουλάχιστον μία φορά στους τρεις μήνες για εφαρμογές οι οποίες περιέχουν 300 κιλά φθοριούχα αέρια θερμοκηπίου, ή περισσότερα.
               
            
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς όλα τα μέρη του παρόντος κριτηρίου, συνοδευόμενη από περιγραφή των λεβήτων και του προγράμματος συντήρησής τους, καθώς και στοιχεία των προσώπων/εταιρειών που διενεργούν τη συντήρηση και λεπτομέρειες για τα στοιχεία που ελέγχονται κατά τη συντήρηση.
      Όσον αφορά τα συστήματα κλιματισμού τα οποία περιέχουν 3 κιλά φθοριούχα αέρια θερμοκηπίου ή περισσότερα, ο αιτών υποβάλλει αρχεία σχετικά με την ποσότητα και τον τύπο των εγκατεστημένων φθοριούχων αερίων θερμοκηπίου, τυχόν ποσοτήτων που έχουν προστεθεί και την ποσότητα που ανακτάται κατά τη συντήρηση, την επισκευή και την τελική διάθεση, συμπεριλαμβανομένης της ταυτότητας της εταιρείας ή του τεχνικού που πραγματοποίησε την επισκευή ή τη συντήρηση, καθώς τις ημερομηνίες και τα αποτελέσματα των ελέγχων διαρροής και τις σχετικές πληροφορίες για τον προσδιορισμό του ξεχωριστού σταθερού εξοπλισμού που περιέχει πάνω από 30 κιλά φθοριούχα αέρια θερμοκηπίου.
      25.   Καθορισμός περιβαλλοντικής πολιτικής και προγράμματος δράσης
      
      Η διεύθυνση καθορίζει περιβαλλοντική πολιτική και συντάσσει απλή δήλωση περιβαλλοντικής πολιτικής και ακριβές πρόγραμμα δράσης ώστε να διασφαλίζεται η εφαρμογή της περιβαλλοντικής πολιτικής.
      Στο πρόγραμμα δράσης προσδιορίζονται στόχοι για τις περιβαλλοντικές επιδόσεις όσον αφορά την ενέργεια, το νερό, τις χημικές ουσίες και τα απορρίμματα, οι οποίοι καθορίζονται ανά διετία, λαμβάνοντας υπόψη τα προαιρετικά κριτήρια και τα στοιχεία που συλλέγονται, κατά περίπτωση. Στο πρόγραμμα δράσης προσδιορίζεται το άτομο το οποίο ενεργεί ως διαχειριστής περιβάλλοντος της κατασκήνωσης/του κάμπινγκ και το οποίο είναι αρμόδιο να λαμβάνει τα απαραίτητα μέτρα και να επιτυγχάνει τους στόχους. Η περιβαλλοντική πολιτική τίθεται στη διάθεση του κοινού. Λαμβάνονται υπόψη σχόλια και παράπονα επισκεπτών τα οποία συλλέγονται μέσω ερωτηματολογίου ή καταλόγου ελέγχου.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από αντίγραφο της περιβαλλοντικής πολιτικής ή της δήλωσης πολιτικής και του προγράμματος δράσης, καθώς και των διαδικασιών για να λαμβάνονται υπόψη οι παρατηρήσεις των επισκεπτών.
      26.   Κατάρτιση του προσωπικού
      
      Η επιχείρηση της κατασκήνωσης/του κάμπινγκ παρέχει πληροφορίες και κατάρτιση στο προσωπικό, συμπεριλαμβανομένων γραπτών οδηγιών ή εγχειριδίων, ώστε να διασφαλίζεται η εφαρμογή των περιβαλλοντικών μέτρων και η ευαισθητοποίηση του υπέρ της οικολογικής συμπεριφοράς. Ειδικότερα, να λαμβάνονται υπόψη τα ακόλουθα ζητήματα:
      
                   
               
               
                  Όσον αφορά την εξοικονόμηση ενέργειας:
                  
                              —
                           
                           
                              Το προσωπικό είναι εκπαιδευμένο ως προς τους τρόπους εξοικονόμησης ενέργειας.
                           
                        
            
                   
               
               
                  Όσον αφορά την εξοικονόμηση νερού:
                  
                  
                              —
                           
                           
                              Το προσωπικό είναι εκπαιδευμένο να διενεργεί καθημερινούς ελέγχους για τον εντοπισμό ορατών διαρροών και να λαμβάνει υπόψη τα κατάλληλα μέτρα κατά περίπτωση.
                           
                        
                              —
                           
                           
                              Τα άνθη και οι εξωτερικοί χώροι πρασίνου ποτίζονται τακτικά πριν από τις μεσημβρινές ώρες ή μετά τη δύση του ηλίου, εφόσον οι τοπικές ή κλιματικές συνθήκες το επιτρέπουν.
                           
                        
                              —
                           
                           
                              Το προσωπικό είναι ενημερωμένο σχετικά με την πολιτική της κατασκήνωσης/του κάμπινγκ όσον αφορά το κριτήριο 14 περί αλλαγής πετσετών και είναι εκπαιδευμένο να συμμορφώνεται με το εν λόγω κριτήριο.
                           
                        
            
                   
               
               
                  Όσον αφορά τις χημικές ουσίες:
                  
                  
                              —
                           
                           
                              Το προσωπικό είναι εκπαιδευμένο ώστε να μην υπερβαίνει τη συνιστώμενη ποσότητα απορρυπαντικών και απολυμαντικών που αναγράφεται στη συσκευασία.
                           
                        
            
                   
               
               
                  Όσον αφορά τα απορρίμματα:
                  
                              —
                           
                           
                              Το προσωπικό είναι εκπαιδευμένο να συλλέγει, να διαχωρίζει και να πραγματοποιεί κατάλληλη διάθεση των απορριμμάτων σε κατηγορίες, ώστε να είναι δυνατή η χωριστή επεξεργασία τους από τις τοπικές ή εθνικές εγκαταστάσεις διαχείρισης απορριμμάτων όπως ορίζεται στο κριτήριο 19.
                           
                        
                              —
                           
                           
                              Το προσωπικό είναι εκπαιδευμένο να συλλέγει, να διαχωρίζει και να πραγματοποιεί κατάλληλη διάθεση των επικίνδυνων αποβλήτων όπως αναφέρεται στην απόφαση 2000/532/ΕΚ και όπως ορίζεται στο κριτήριο 19.
                           
                        
            Κατάλληλη κατάρτιση παρέχεται σε όλο το νέο προσωπικό εντός τεσσάρων εβδομάδων από την έναρξη της υπηρεσίας και σε όλο το προσωπικό τουλάχιστον μία φορά το χρόνο.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από λεπτομερείς πληροφορίες σχετικά με το πρόγραμμα κατάρτισης, το περιεχόμενό του, καθώς και αναφορά του είδους και του χρόνου κατάρτισης κάθε μέλους του προσωπικού. Ο αιτών υποβάλλει επίσης αντίγραφα των διαδικασιών και των κοινοποιήσεων προς το προσωπικό όσον αφορά όλα τα προαναφερθέντα ζητήματα.
      27.   Ενημέρωση των επισκεπτών
      
      Η κατασκήνωση/το κάμπινγκ ενημερώνει τους επισκέπτες, συμπεριλαμβανομένων των συμμετεχόντων σε συνέδρια, σχετικά με την ακολουθούμενη περιβαλλοντική πολιτική, συμπεριλαμβανομένων και ζητημάτων ασφαλείας και πυροπροστασίας, καλώντας τους να συμβάλλουν στην εφαρμογή της. Στις πληροφορίες που παρέχονται στους επισκέπτες αναφέρονται τα μέτρα που έχουν ληφθεί για λογαριασμό της ακολουθούμενης περιβαλλοντικής πολιτικής και παρέχονται πληροφορίες σχετικά με το κοινοτικό οικολογικό σήμα. Οι εν λόγω πληροφορίες παρέχονται στους επισκέπτες στον χώρο υποδοχής μαζί με ερωτηματολόγιο που καλύπτει τις απόψεις τους σχετικά με τις περιβαλλοντικές πτυχές της κατασκήνωσης/του κάμπινγκ. Σε εμφανή για τους επισκέπτες σημεία, ιδίως στους κοινόχρηστους χώρους και τα ενοικιαζόμενα καταλύματα, αναρτώνται πινακίδες, που παροτρύνουν τους επισκέπτες να υποστηρίζουν τους περιβαλλοντικούς στόχους.
      Οι ειδικές δράσεις για τους διαφορετικούς τομείς περιλαμβάνουν:
      
                   
               
               
                  Όσον αφορά την ενέργεια:
                  
                  
                              —
                           
                           
                              Κατά περίπτωση, σύμφωνα με τα κριτήρια 7 και 8, ενημέρωση των επισκεπτών σχετικά με τη διακοπή λειτουργίας της θέρμανσης/του κλιματισμού και το σβήσιμο του φωτισμού.
                           
                        
            
                   
               
               
                  Όσον αφορά την ύδρευση και την αποχέτευση:
                  
                  
                              —
                           
                           
                              Στα λουτρά και τα αποχωρητήρια αναρτάται κατάλληλη επισήμανση για τον επισκέπτη σχετικά με τον τρόπο με τον οποίο μπορεί να συνεισφέρει στην εξοικονόμηση νερού από την κατασκήνωση/το κάμπινγκ.
                           
                        
                              —
                           
                           
                              Οι επισκέπτες πρέπει να παροτρύνονται να ενημερώνουν το προσωπικό σχετικά με τυχόν διαρροές.
                           
                        
                              —
                           
                           
                              Στις τουαλέτες, υπάρχουν κατάλληλες επισημάνσεις με τις οποίες οι επισκέπτες καλούνται να χρησιμοποιούν για τα απορρίμματα τον κάλαθο αντί της λεκάνης του αποχωρητηρίου.
                           
                        
                              —
                           
                           
                              Οι επισκέπτες πρέπει να πληροφορούνται σχετικά με τις απαιτήσεις και τις υποχρεώσεις της ορθής διάθεσης των υγρών λυμάτων από τα κινητά τους καταλύματα.
                           
                        
            
                   
               
               
                  Όσον αφορά τα απορρίμματα:
                  
                  
                              —
                           
                           
                              Οι επισκέπτες πρέπει να ενημερώνονται σχετικά με την πολιτική μείωσης των αποβλήτων της κατασκήνωσης/του κάμπινγκ και τη χρήση ποιοτικών προϊόντων ως εναλλακτική λύση των προϊόντων μιας χρήσης και μιας δόσης, και θα πρέπει να παροτρύνονται να χρησιμοποιούν προϊόντα περισσότερων χρήσεων, σε περίπτωση που η χρήση προϊόντων μιας χρήσης απαιτείται από το νόμο.
                           
                        
                              —
                           
                           
                              Οι επισκέπτες πρέπει να ενημερώνονται σχετικά με τον τρόπο και τον τόπο διαχωρισμού απορριμμάτων σύμφωνα με τοπικά ή εθνικά συστήματα εντός των χώρων που ανήκουν στην κατασκήνωση/στο κάμπινγκ και σχετικά με τον τόπο διάθεσης επικίνδυνων ουσιών.
                           
                        
            
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από αντίγραφα των πινακίδων και των πληροφοριών για τους επισκέπτες, και από αναφορά των διαδικασιών σχετικά με τη διανομή και τη συλλογή των πληροφοριών και του ερωτηματολογίου, και για τον τρόπο που λαμβάνονται υπόψη οι απαντήσεις.
      28.   Στοιχεία κατανάλωσης ενέργειας και νερού
      
      Στην κατασκήνωση/στο κάμπινγκ προβλέπονται διαδικασίες για τη συλλογή και την παρακολούθηση των δεδομένων σχετικά με τη συνολική κατανάλωση ενέργειας (kWh), την κατανάλωση ηλεκτρικής και άλλων μορφών ενέργειας (kWh), και την κατανάλωση νερού (σε λίτρα).
      Τα δεδομένα συλλέγονται όταν είναι δυνατόν, μηνιαίως ή τουλάχιστον ετησίως, για την περίοδο λειτουργίας της κατασκήνωσης/του κάμπινγκ, και εκφράζονται επίσης ως κατανάλωση ανά διανυκτέρευση και ανά τετραγωνικό μέτρο εσωτερικού χώρου.
      Η διεύθυνση της κατασκήνωσης/του κάμπινγκ υποβάλλει ετησίως έκθεση με τα αποτελέσματα στον αρμόδιο φορέα ο οποίος αξιολόγησε την αίτηση.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από περιγραφή των διαδικασιών. Κατά την υποβολή της αίτησης, ο αιτών υποβάλλει τα δεδομένα σχετικά με τις προαναφερθείσες καταναλώσεις τουλάχιστον για τους έξι προηγουμένους μήνες (εάν είναι ήδη διαθέσιμα) και εν συνεχεία υποβάλλει ετησίως τα σχετικά δεδομένα του προηγουμένου έτους ή της προηγούμενης περιόδου λειτουργίας. Όσον αφορά τον χώρο κατοικιών (μακροχρόνια διαμονή), ο αριθμός των διανυκτερεύσεων είναι δυνατόν να βασίζεται σε εκτίμηση του ιδιοκτήτη της κατασκήνωσης/του κάμπινγκ.
      29.   Συγκέντρωση άλλων δεδομένων
      
      Στην κατασκήνωση/στο κάμπινγκ προβλέπονται διαδικασίες για τη συλλογή και την παρακολούθηση των δεδομένων σχετικά με την κατανάλωση χημικών ουσιών που εκφράζονται σε kg ή/και λίτρα και προσδιορίζεται κατά πόσο το προϊόν είναι συμπυκνωμένο ή όχι καθώς και ο όγκος των παραγόμενων αποβλήτων (λίτρα ή/και kg μη διαχωρισμένων αποβλήτων).
      Τα δεδομένα συλλέγονται όταν είναι δυνατόν, μηνιαίως ή τουλάχιστον ετησίως, και εκφράζονται επίσης ως κατανάλωση ή παραγωγή ανά διανυκτέρευση και ανά τετραγωνικό μέτρο εσωτερικού χώρου.
      Η διεύθυνση της κατασκήνωσης/του κάμπινγκ υποβάλλει ετησίως έκθεση με τα αποτελέσματα στον αρμόδιο φορέα ο οποίος αξιολόγησε την αίτηση.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από περιγραφή των διαδικασιών. Κατά την υποβολή της αίτησης, ο αιτών υποβάλλει τα δεδομένα σχετικά με τις προαναφερθείσες καταναλώσεις τουλάχιστον για τους έξι προηγουμένους μήνες (εάν είναι ήδη διαθέσιμα) και εν συνεχεία υποβάλλει κάθε έτος τα σχετικά δεδομένα του προηγουμένου έτους ή της περιόδου λειτουργίας. Ο αιτών καθορίζει τις υπηρεσίες που προσφέρονται και εάν τα ρούχα πλένονται στις εγκαταστάσεις του.
      30.   Πληροφορίες που αναγράφονται στο οικολογικό σήμα
      
      Στο πλαίσιο 2 του οικολογικού σήματος αναγράφεται το ακόλουθο κείμενο:
      
                  —
               
               
                  Αυτή η κατασκήνωση/το κάμπινγκ λαμβάνει ενεργά μέτρα για τη χρήση ανανεώσιμων πηγών ενέργειας, για την εξοικονόμηση ενέργειας και νερού, για τη μείωση αποβλήτων και για τη βελτίωση του τοπικού περιβάλλοντος.
               
            
         Αξιολόγηση και εξακρίβωση: Ο αιτών υποβάλλει δείγμα του τρόπου χρήσης του σήματος, καθώς και δήλωση συμμόρφωσης με το παρόν κριτήριο.
      ΤΜΗΜΑ Β
      
         
            ΠΡΟΑΙΡΕΤΙΚΑ ΚΡΙΤΗΡΙΑ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 2 ΠΑΡΑΓΡΑΦΟΙ 1 ΚΑΙ 2
         
      
      Με κάθε κριτήριο του παρόντος τμήματος συσχετίζεται μία τιμή που εκφράζεται σε βαθμούς ή κλάσματα βαθμών. Για να κριθούν κατάλληλες για απονομή του οικολογικού σήματος, οι κατασκηνώσεις/τα κάμπινγκ πρέπει να λάβουν ελάχιστη συνολική βαθμολογία. Αν η κατασκήνωση/το κάμπινγκ δεν προσφέρει άλλα καταλύματα κατάλληλα για τη φιλοξενία επισκεπτών ως μέρος των παρεχόμενων υπηρεσιών, απαιτείται ελάχιστη βαθμολογία 20· εάν προσφέρει τέτοια καταλύματα, η ελάχιστη απαιτούμενη βαθμολογία είναι 24.
      Η συνολικά απαιτούμενη βαθμολογία αυξάνεται κατά 3 βαθμούς για κάθε μία από τις ακόλουθες πρόσθετες υπηρεσίες που προσφέρει η διεύθυνση ή ο ιδιοκτήτης της κατασκήνωσης/του κάμπινγκ:
      
                  —
               
               
                  υπηρεσίες σίτισης (συμπεριλαμβανομένου του πρωινού),
               
            
                  —
               
               
                  δραστηριότητες ψυχαγωγίας/βελτίωσης φυσικής κατάστασης, στις οποίες περιλαμβάνονται σάουνες, πισίνες και άλλες συναφείς εγκαταστάσεις οι οποίες βρίσκονται εντός του χώρου της κατασκήνωσης/του κάμπινγκ. Εάν οι δραστηριότητες ψυχαγωγίας/βελτίωσης φυσικής κατάστασης πραγματοποιούνται σε κέντρο ευεξίας, η απαιτούμενη βαθμολογία αυξάνεται κατά 5 βαθμούς, και όχι κατά 3,
               
            
                  —
               
               
                  χώροι πρασίνου οι οποίοι δεν αποτελούν μέρος της κατασκήνωσης/του κάμπινγκ, όπως πάρκα, δάση και κήποι όπου επιτρέπεται η πρόσβαση των επισκεπτών.
               
            
         ΕΝΕΡΓΕΙΑ
      
      31.   Παραγωγή ηλεκτρικής ενέργειας μέσω ανανεώσιμων πηγών (μέχρι 4 βαθμοί)
      
      Η κατασκήνωση/το κάμπινγκ διαθέτει φωτοβολταϊκό (ηλιακός επίπεδος συλλέκτης) ή τοπικό υδροηλεκτρικό, γεωθερμικό, από βιομάζα ή αιολικό σύστημα παραγωγής ηλεκτρικής ενέργειας που παράγει ή θα παράγει τουλάχιστον το 20 % της συνολικής ετήσιας ηλεκτρικής κατανάλωσης. (2 μονάδες).
      Η κατασκήνωση/το κάμπινγκ εισάγει στο δίκτυο καθαρή ποσότητα ηλεκτρικής ενέργειας η οποία παράγεται από ανανεώσιμες πηγές (2 βαθμοί).
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τεκμηρίωση σχετικά με το φωτοβολταϊκό, υδροηλεκτρικό, γεωθερμικό, από βιομάζα ή αιολικό σύστημα παραγωγής ηλεκτρικής ενέργειας και δεδομένα σχετικά με το δυναμικό του και την πραγματική παραγωγή καθώς και τεκμηρίωση σχετικά με τις ροές ηλεκτρικής ενέργειας από και προς το δίκτυο ως απόδειξη τυχόν καθαρής συμβολής ηλεκτρικής ενέργειας από ανανεώσιμες πηγές στο δίκτυο.
      32.   Ενέργεια από ανανεώσιμες πηγές (μέχρι 2 βαθμοί)
      
      Τουλάχιστον το 70 % της συνολικώς χρησιμοποιούμενης ενέργειας για τη θέρμανση ή την ψύξη των δωματίων ή του ζεστού νερού οικιακής χρήσης προέρχεται από ανανεώσιμες πηγές. (1,5 βαθμός, 2 βαθμοί για το 100 % της ενέργειας της κατασκήνωσης/του κάμπινγκ που χρησιμοποιείται για το σκοπό αυτό και προέρχεται από ανανεώσιμες πηγές).
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από δεδομένα σχετικά με την ενέργεια που καταναλώνεται για τη θέρμανση των δωματίων και του ζεστού νερού οικιακής χρήσης και τεκμηρίωση από την οποία να προκύπτει ότι τουλάχιστον το 70 % ή το 100 % της εν λόγω ενέργειας προέρχεται από ανανεώσιμες πηγές.
      33.   Ενεργειακή απόδοση λέβητα (1,5 βαθμός)
      
      Η κατασκήνωση/το κάμπινγκ διαθέτει λέβητα(-ες) τεσσάρων αστέρων όπως ορίζεται στην οδηγία 92/42/ΕΚ.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τα σχετικά δικαιολογητικά.
      34.   Εκπομπές NOx από το λέβητα (1,5 βαθμός)
      
      Ο(οι) λέβητας(-ες) είναι κατηγορίας 5 σύμφωνα με το πρότυπο EN 297 prA3 σχετικά με τις εκπομπές NOx, και εκπέμπει λιγότερο από 60 mg NOx/kWh (αεριολέβητες συμπύκνωσης) ή 70 mg NOx/kWh (αεριολέβητες μη συμπύκνωσης με ονομαστική ισχύ έως 120 kW).
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από έκθεση ή τις τεχνικές προδιαγραφές του επαγγελματία τεχνικού που είναι υπεύθυνος για την πώληση ή/και τη συντήρηση του λέβητα.
      35.   Τηλεθέρμανση (1,5 βαθμός)
      
      Η κατασκήνωση/το κάμπινγκ θερμαίνεται με αποδοτικό σύστημα τηλεθέρμανσης, για τους σκοπούς της απονομής του οικολογικού σήματος που ορίζεται ως εξής:
      Η θερμότητα παράγεται από υψηλής απόδοσης μονάδες συμπαραγωγής όπως ορίζεται στην οδηγία 2004/8/ΕΚ και στις άλλες πράξεις της Επιτροπής που εγκρίνονται κατ εφαρμογή της οδηγίας, ή από λέβητες μόνο θερμότητας των οποίων η απόδοση είναι ίση ή μεγαλύτερη από την ισχύουσα τιμή αναφοράς η οποία καθορίζεται στην απόφαση 2007/74/ΕΚ της Επιτροπής (15),
      και επιπλέον:
      
                  —
               
               
                  οι αγωγοί του δικτύου διανομής τηλεθέρμανσης πληρούν τις απαιτήσεις που αναφέρονται στα ισχύοντα πρότυπα CEN σχετικά με τους αγωγούς.
               
            
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από δικαιολογητικά που αποδεικνύουν τη σύνδεση με το δίκτυο τηλεθέρμανσης.
      36.   Συνδυασμένη παραγωγή θερμότητας και ηλεκτρικής ενέργειας — συμπαραγωγή (1,5 βαθμός)
      
      Η ηλεκτρική ενέργεια και η θέρμανση των εγκαταστάσεων υγιεινής, των κοινόχρηστων χώρων και των ενοικιαζόμενων καταλυμάτων παρέχεται από υψηλής απόδοσης μονάδα συμπαραγωγής σύμφωνα με την οδηγία 2004/8/ΕΚ. Αν η κατασκήνωση/το κάμπινγκ διαθέτει μια τέτοια μονάδα συμπαραγωγής τότε η παραγωγή θερμότητας και ηλεκτρικής ενέργειας καλύπτει τουλάχιστον το 70 % της συνολικής κατανάλωσης θερμότητας και ηλεκτρικής ενέργειας του χώρου. Η παραγωγή υπολογίζεται σύμφωνα με τη μεθοδολογία που προβλέπεται στην οδηγία 2004/8/ΕΚ.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τεκμηρίωση σχετικά με την εγκατάσταση συνδυασμένης παραγωγής θερμικής και ηλεκτρικής ενέργειας.
      37.   Αντλία θερμότητας (μέχρι 2 βαθμοί)
      
      Η κατασκήνωση/το κάμπινγκ διαθέτει αντλία θερμότητας για την παροχή θερμότητας ή/και κλιματισμού (1,5 βαθμός). Η κατασκήνωση/το κάμπινγκ διαθέτει αντλία θερμότητας με το κοινοτικό οικολογικό σήμα ή άλλο οικολογικό σήμα ISO τύπου Ι (2 βαθμοί).
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τεκμηρίωση σχετικά με την αντλία θερμότητας.
      38.   Ανάκτηση θερμότητας (μέχρι 1,5 βαθμός)
      
      Η κατασκήνωση/το κάμπινγκ διαθέτει σύστημα ανάκτησης θερμότητας για μία (1 βαθμός) ή δύο (1,5 βαθμός) από τις ακόλουθες κατηγορίες: συστήματα ψύξης, εξαεριστήρες, πλυντήρια ρούχων, πλυντήρια πιάτων, πισίνα(-ες), υγρά λύματα νερού οικιακής χρήσης.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τεκμηρίωση σχετικά με τα συστήματα ανάκτησης θερμότητας.
      39.   Ρύθμιση θερμοκρασίας (1,5 βαθμός)
      
      Η θερμοκρασία σε κάθε κοινόχρηστο χώρο και ενοικιαζόμενο κατάλυμα ρυθμίζεται αυτόνομα.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τεκμηρίωση σχετικά με τα συστήματα ρύθμισης θερμοκρασίας.
      40.   Έλεγχοι ενεργειακών επιδόσεων των κτιρίων (1,5 βαθμός)
      
      Η κατασκήνωση/το κάμπινγκ υποβάλλεται σε εξαμηνιαίο έλεγχο ενεργειακών επιδόσεων από ανεξάρτητο εμπειρογνώμονα και υλοποιεί τουλάχιστον δυο συστάσεις σχετικά με τη βελτίωση των ενεργειακών επιδόσεων που προκύπτουν από τον έλεγχο.
      
         Αξιολόγηση και εξακρίβωση: Ο αιτών υποβάλλει έκθεση ελέγχου ενεργειακών επιδόσεων και παρέχει λεπτομερή τεκμηρίωση σχετικά με τον τρόπο με τον οποίο η κατασκήνωση/το κάμπινγκ πληροί το παρόν κριτήριο.
      41.   Κλιματισμός (μέχρι 2 βαθμοί)
      
      Όλα τα οικιακά κλιματιστικά της κατασκήνωσης/του κάμπινγκ έχουν ενεργειακή απόδοση 15 % υψηλότερη από το όριο για αναγνώριση ως κατηγορία Α όπως ορίζεται στην οδηγία 2002/31/ΕΚ (1,5 βαθμός). Όλα τα οικιακά κλιματιστικά της κατασκήνωσης/του κάμπινγκ έχουν ενεργειακή απόδοση 30 % ή υψηλότερη από το όριο για αναγνώριση ως κατηγορία Α όπως ορίζεται στην οδηγία 2002/31/ΕΚ (2 βαθμοί).
      Το κριτήριο αυτό δεν ισχύει για συσκευές οι οποίες είναι δυνατόν να χρησιμοποιούν επίσης άλλες πηγές ενέργειας, συσκευές αέρα-νερού και νερού-νερού, ή μονάδες των οποίων η ψυκτική ισχύς εξόδου είναι μεγαλύτερη από 12 kW.
      
         Αξιολόγηση και εξακρίβωση: Ο αιτών υποβάλλει σχετικά έγγραφα με τα οποία αποδεικνύεται η συμμόρφωση με το κριτήριο.
      42.   Αυτόματη διακοπή λειτουργίας συστημάτων κλιματισμού και θέρμανσης (1,5 βαθμός)
      
      Αυτόματο σύστημα διακόπτει τη λειτουργία του κλιματισμού και της θέρμανσης των ενοικιαζόμενων καταλυμάτων όταν είναι ανοικτά τα παράθυρα.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την εγκατάσταση, την πώληση ή/και τη συντήρηση του συστήματος κλιματισμού.
      43.   Βιοκλιματική αρχιτεκτονική (3 βαθμοί)
      
      Τα κτίρια στο χώρο της κατασκήνωσης/του κάμπινγκ έχουν κατασκευαστεί σύμφωνα με τις αρχές της βιοκλιματικής αρχιτεκτονικής.
      
         Αξιολόγηση και εξακρίβωση: Ο αιτών υποβάλλει λεπτομερείς επεξηγήσεις του τρόπου με τον οποίο η κατασκήνωση/το κάμπινγκ πληροί αυτό το κριτήριο, μαζί με την κατάλληλη τεκμηρίωση.
      44.   Ενεργειακώς αποδοτικά ψυγεία (1 βαθμός), φούρνοι (1 βαθμός), πλυντήρια πιάτων (1 βαθμός), πλυντήρια ρούχων (1 βαθμός), περιστροφικά στεγνωτήρια (1 βαθμός) και εξοπλισμός γραφείου (μέχρι 3 βαθμοί).
      
      
                  α)
               
               
                  (1 βαθμός): Η ενεργειακή απόδοση όλων των οικιακών ψυγείων πρέπει να είναι τάξης Α+ ή Α++ σύμφωνα με την οδηγία 94/2/ΕΚ της Επιτροπής (16), ενώ η ενεργειακή απόδοση όλων των ψυγείων ή μίνι μπαρ πρέπει να είναι τουλάχιστον τάξης Β.
                  
                     Αξιολόγηση και εξακρίβωση: Ο αιτών υποβάλλει τεκμηρίωση που αναφέρει την ενεργειακή τάξη όλων των ψυγείων και των ψυγείων/μίνι μπαρ.
               
            
                  β)
               
               
                  (1 βαθμός): Η ενεργειακή απόδοση όλων των οικιακών ηλεκτρικών φούρνων πρέπει να είναι τάξης Α σύμφωνα με την οδηγία 2002/40/ΕΚ της Επιτροπής (17).
                  
                     Αξιολόγηση και εξακρίβωση: Ο αιτών υποβάλλει τεκμηρίωση που αναφέρει την ενεργειακή τάξη όλων των οικιακών ηλεκτρικών φούρνων.
                  
                     Σημείωση: Το κριτήριο δεν ισχύει για φούρνους οι οποίοι δεν λειτουργούν με ηλεκτρική ενέργεια ή για διαφορετικούς λόγους δεν καλύπτονται από την οδηγία 2002/40/ΕΚ της Επιτροπής (π.χ. επαγγελματικοί φούρνοι).
               
            
                  γ)
               
               
                  (1 βαθμός): Η ενεργειακή απόδοση όλων των οικιακών πλυντηρίων πιάτων πρέπει να είναι τάξης Α σύμφωνα με την οδηγία της Επιτροπής 97/17/ΕΚ (18).
                  
                     Αξιολόγηση και εξακρίβωση: Ο αιτών υποβάλλει τεκμηρίωση που αναφέρει την ενεργειακή τάξη όλων των πλυντηρίων πιάτων.
                  
                     Σημείωση: Το κριτήριο δεν ισχύει για πλυντήρια πιάτων τα οποία δεν καλύπτονται από την οδηγία 97/17/ΕΚ (π.χ. επαγγελματικά πλυντήρια πιάτων).
               
            
                  δ)
               
               
                  (1 βαθμός): Η ενεργειακή απόδοση όλων των οικιακών πλυντηρίων ρούχων πρέπει να είναι τάξης Α σύμφωνα με την οδηγία 95/12/ΕΚ (19).
                  
                     Αξιολόγηση και εξακρίβωση: Ο αιτών υποβάλλει τεκμηρίωση που αναφέρει την ενεργειακή τάξη όλων των πλυντηρίων ρούχων.
                  
                     Σημείωση: Το κριτήριο δεν ισχύει για πλυντήρια ρούχων τα οποία δεν καλύπτονται από την οδηγία 95/12/ΕΚ (π.χ. επαγγελματικά πλυντήρια ρούχων).
               
            
                  ε)
               
               
                  (1 βαθμός): Τουλάχιστον το 80 % του εξοπλισμού γραφείου (ηλεκτρονικοί υπολογιστές, οθόνες, φαξ, εκτυπωτές, σαρωτές, φωτοαντιγραφικές μηχανές) πρέπει να πληρούν τις προϋποθέσεις για την επισήμανση «energy star» όπως ορίζεται στον κανονισμό (ΕΚ) αριθ. 106/2008 του Ευρωπαϊκού Κοινοβουλίου και του Συμβουλίου (20) και στην απόφαση 2003/168/ΕΚ της Επιτροπής (21).
                  
                     Αξιολόγηση και εξακρίβωση: Ο αιτών υποβάλλει τεκμηρίωση που αναφέρει ότι πληρούνται τα κριτήρια για την επισήμανση του εξοπλισμού γραφείου με «energy star».
               
            
                  στ)
               
               
                  (1 βαθμός): Η ενεργειακή απόδοση όλων των περιστροφικών στεγνωτηρίων πρέπει να είναι τάξης Α σύμφωνα με την οδηγία 95/13/ΕΚ της Επιτροπής (22).
                  
                     Αξιολόγηση και εξακρίβωση: Ο αιτών υποβάλλει τεκμηρίωση που αναφέρει την ενεργειακή τάξη όλων των ηλεκτρικών περιστροφικών στεγνωτηρίων.
                  
                     Σημείωση: Το κριτήριο δεν ισχύει για ηλεκτρικά περιστροφικά στεγνωτήρια τα οποία δεν καλύπτονται από την οδηγία 95/13/ΕΚ (π.χ. επαγγελματικά περιστροφικά στεγνωτήρια).
               
            45.   Ηλεκτρικές συσκευές για το στέγνωμα χεριών και μαλλιών με αισθητήρα προσέγγισης (μέχρι 2 βαθμοί)
      
      Όλοι οι στεγνωτήρες χεριών (1 βαθμός) και μαλλιών (1 βαθμός) είναι εφοδιασμένοι με αισθητήρες προσέγγισης ή έχουν λάβει οικολογικό σήμα ISO τύπου I.
      
         Αξιολόγηση και εξακρίβωση: Ο αιτών υποβάλλει κατάλληλη τεκμηρίωση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο.
      46.   Σημεία τοποθέτησης ψυγείων (1 βαθμός)
      
      Το (τα) ψυγείο(-α) στα μαγειρεία, τα υπόστεγα και τα καταστήματα τοποθετείται(-ούνται) και ρυθμίζεται(-ονται) σύμφωνα με τις αρχές εξοικονόμησης ενέργειας, για τη μείωση της σπατάλης ενέργειας.
      
         Αξιολόγηση και εξακρίβωση: Ο αιτών υποβάλλει λεπτομερείς επεξηγήσεις του τρόπου με τον οποίο η κατασκήνωση/το κάμπινγκ πληροί αυτό το κριτήριο.
      47.   Αυτόματος διακόπτης φωτισμού στα ενοικιαζόμενα καταλύματα (1,5 βαθμός)
      
      Αυτόματα συστήματα που διακόπτουν το φωτισμό όταν οι επισκέπτες εγκαταλείπουν τα καταλύματα τοποθετούνται στο 95 % των ενοικιαζόμενων καταλυμάτων της κατασκήνωσης/του κάμπινγκ.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την εγκατάσταση ή/και τη συντήρηση αυτών των συστημάτων.
      48.   Χρονοδιακόπτης σάουνα (1 βαθμός)
      
      Όλες οι εγκαταστάσεις σάουνα και χαμάμ διαθέτουν χρονοδιακόπτη ή διαδικασία σύμφωνα με την οποία το προσωπικό ρυθμίζει την έναρξη/διακοπή λειτουργίας.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την εγκατάσταση ή/και τη συντήρηση αυτών των συστημάτων.
      49.   Θέρμανση πισίνας με ανανεώσιμες πηγές ενέργειας (1,5 βαθμός)
      
      Η ενέργεια για τη θέρμανση του νερού της πισίνας προέρχεται από ανανεώσιμες πηγές ενέργειας. Τουλάχιστον 50 %: 1 βαθμός, 100 %: 1,5 βαθμός.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από δεδομένα σχετικά με την ενέργεια που καταναλώνεται για τη θέρμανση του νερού της πισίνας και τεκμηρίωση από την οποία να προκύπτει το ποσοστό της ενέργειας που προέρχεται από ανανεώσιμες πηγές.
      50.   Αυτόματοι διακόπτες φωτισμού εξωτερικών χώρων (1,5 βαθμός)
      
      Ο εξωτερικός φωτισμός που δεν απαιτείται για λόγους ασφαλείας διακόπτεται αυτόματα μετά από προκαθορισμένο χρόνο, ή ενεργοποιείται με αισθητήρα προσέγγισης.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την εγκατάσταση ή/και τη συντήρηση αυτών των συστημάτων.
      
         ΥΔΑΤΑ
      
      51.   Χρήση βρόχινου (2 βαθμοί) και ανακυκλωμένου νερού (2 βαθμοί)
      
      
                  α)
               
               
                  (2 βαθμοί): Το βρόχινο νερό συλλέγεται και χρησιμοποιείται αλλά όχι σε εγκαταστάσεις υγιεινής, ούτε ως πόσιμο.
                  
                     Αξιολόγηση και εξακρίβωση: Ο αιτών υποβάλλει λεπτομερή εξήγηση του τρόπου με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από κατάλληλα δικαιολογητικά καθώς και κατάλληλες εγγυήσεις ότι η υδροδότηση εγκαταστάσεων υγιεινής και πόσιμου νερού είναι τελείως ανεξάρτητη.
               
            
                  β)
               
               
                  (2 βαθμοί): Το ανακυκλωμένο νερό συλλέγεται και χρησιμοποιείται αλλά όχι σε εγκαταστάσεις υγιεινής, ούτε ως πόσιμο.
                  
                     Αξιολόγηση και εξακρίβωση: Ο αιτών υποβάλλει λεπτομερή εξήγηση του τρόπου με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από κατάλληλα δικαιολογητικά καθώς και κατάλληλες εγγυήσεις ότι η υδροδότηση εγκαταστάσεων υγιεινής και πόσιμου νερού είναι τελείως ανεξάρτητη.
               
            52.   Συστήματα αυτόματου ποτίσματος εξωτερικών χώρων πρασίνου (1,5 βαθμός)
      
      Η κατασκήνωση/το κάμπινγκ χρησιμοποιεί αυτόματο σύστημα που βελτιστοποιεί τους χρόνους ποτίσματος και την κατανάλωση νερού για εξωτερικά φυτά/χώρους πρασίνου.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      53.   Παροχή νερού από τις βρύσες και τις κεφαλές των καταιονιστήρων (1,5 βαθμός)
      
      Η μέση παροχή από όλες τις βρύσες και τις κεφαλές των καταιονιστήρων (ντους), εξαιρουμένων των κρουνών σε λουτήρες και των σημείων πλήρωσης δοχείων νερού, δεν υπερβαίνει τα 8 λίτρα/λεπτό.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      54.   Απόπλυση αποχωρητηρίων (1,5 βαθμός)
      
      Τουλάχιστον το 95 % των αποχωρητηρίων καταναλώνουν έξι λίτρα ανά απόπλυση ή λιγότερο.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      55.   Κατανάλωση νερού από τα πλυντήρια πιάτων (1 βαθμός)
      
      Η κατανάλωση νερού από τα πλυντήρια πιάτων (εκφραζόμενη ως W(μετρούμενη)) είναι μικρότερη ή ίση προς το όριο που ορίζεται στην κατωτέρω εξίσωση, χρησιμοποιώντας την ίδια μέθοδο δοκιμής που προβλέπεται στο πρότυπο ΕΝ 50242 και για το ίδιο πρόγραμμα πλύσης που επιλέχθηκε για την οδηγία 97/17/ΕΚ της Επιτροπής:
      W(μετρούμενη) ≤(0,625 × S) + 9,25
      όπου:
      W(μετρούμενη)= η μετρηθείσα κατανάλωση νερού των πλυντηρίου πιάτων, σε λίτρα ανά πρόγραμμα, εκφραζόμενη μέχρι το πρώτο δεκαδικό,
      S= ο κατάλληλος αριθμός συνήθων συσκευών στο πλυντήριο πιάτων.
      Το κριτήριο ισχύει μόνο για οικιακά πλυντήρια πιάτων.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την παραγωγή, την πώληση ή/και τη συντήρηση των πλυντηρίων πιάτων, ή απόδειξη ότι τα πλυντήρια πιάτων έχουν λάβει κοινοτικό οικολογικό σήμα.
      56.   Κατανάλωση νερού από τα πλυντήρια ρούχων (1 βαθμός)
      
      Τα πλυντήρια ρούχων που χρησιμοποιούνται στην κατασκήνωση/στο κάμπινγκ από τους επισκέπτες και το προσωπικό ή εκείνα που χρησιμοποιεί η επιχείρηση παροχής υπηρεσιών πλυντηρίου ρούχων, καταναλώνουν κατ’ ανώτατο όριο 12 λίτρα νερού ανά kg πλύσης, που μετράται σύμφωνα με το πρότυπο EN 60456, χρησιμοποιώντας το κανονικό πρόγραμμα για βαμβακερά σε θερμοκρασία 60 °C που επιλέχθηκε για την οδηγία 95/12/ΕΚ.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την κατασκευή, την πώληση ή/και τη συντήρηση των πλυντηρίων ρούχων ή απόδειξη ότι τα πλυντήρια ρούχων έχουν λάβει κοινοτικό οικολογικό σήμα. Η διεύθυνση της κατασκήνωσης/του κάμπινγκ υποβάλλει τεχνική τεκμηρίωση από την επιχείρηση πλυντηρίων ρούχων σύμφωνα με την οποία τα πλυντήρια ρούχων που χρησιμοποιεί πληρούν αυτό το κριτήριο.
      57.   Θερμοκρασία και παροχή νερού από τις βρύσες (1 βαθμός)
      
      Τουλάχιστον το 95 % από τις βρύσες καθιστούν δυνατή την ακριβή και γρήγορη ρύθμιση της θερμοκρασίας και της παροχής νερού.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      58.   Χρονοδιακόπτες καταιονιστήρων (1,5 βαθμός)
      
      Όλοι οι καταιονιστήρες (ντους) σε εγκαταστάσεις υγιεινής/κοινόχρηστους χώρους διαθέτουν χρονοδιακόπτη/διάταξη προσέγγισης που διακόπτει τη ροή του νερού μετά από προκαθορισμένο χρόνο ή όταν δεν χρησιμοποιούνται.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      59.   Κάλυμμα πισίνας (1 βαθμός)
      
      Τη νύκτα ή όταν η γεμάτη πισίνα δεν χρησιμοποιείται για περισσότερο από μια ημέρα, η πισίνα καλύπτεται προκειμένου να προληφθεί η ψύξη του νερού και να μειωθεί η εξάτμιση.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      60.   Αφαίρεση πάγου (μέχρι 1,5 βαθμός)
      
      Όπου απαιτείται η αφαίρεση πάγου από οδόστρωμα, χρησιμοποιούνται μηχανικά μέσα ή άμμος/χαλίκι ώστε οι δρόμοι στο χώρο της κατασκήνωσης/του κάμπινγκ να είναι ασφαλέστεροι σε περίπτωση πάγου/χιονιού (1,5 βαθμός).
      Σε περίπτωση χρήσης χημικών ουσιών για την αφαίρεση του πάγου, χρησιμοποιούνται ουσίες που δεν περιέχουν πάνω από 1 % ιόντα χλωρίου (Cl-) (1 βαθμός) ή αποπαγωτικά που έχουν λάβει κοινοτικό οικολογικό σήμα ή άλλο εθνικό ή περιφερειακό οικολογικό σήμα ISO τύπου Ι (1,5 βαθμός).
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      61.   Ενδείξεις σχετικά με τη σκληρότητα του νερού (μέχρι 2 βαθμοί)
      
      Κοντά σε λουτρά/πλυντήρια ρούχων/πλυντήρια πιάτων αναρτώνται επεξηγήσεις για τη σκληρότητα του τοπικού νερού (1 βαθμός) ώστε οι επισκέπτες και το προσωπικό να χρησιμοποιούν καλύτερα τα απορρυπαντικά ή χρησιμοποιείται αυτόματο σύστημα δοσιμετρίας (1 βαθμός) που βελτιστοποιεί τη χρήση απορρυπαντικού ανάλογα με τη σκληρότητα του νερού.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από σχετική τεκμηρίωση που δείχνει τον τρόπο με τον οποίο ενημερώνεται ο επισκέπτης.
      62.   Εξοικονόμηση νερού σε αποχωρητήρια (1,5 βαθμός)
      
      Όλα τα ουρητήρια χρησιμοποιούν άνυδρο σύστημα ή διαθέτουν χειροκίνητο/ηλεκτρονικό σύστημα απόπλυσης, το οποίο επιτρέπει τη μεμονωμένη απόπλυση κάθε ουρητηρίου μόνο όταν χρησιμοποιείται.
      
         Αξιολόγηση και εξακρίβωση: Ο αιτών υποβάλλει λεπτομερή δικαιολογητικά για τον τρόπο με τον οποίο η κατασκήνωση/το κάμπινγκ πληροί αυτό το κριτήριο.
      63.   Χρήση ιθαγενών ειδών για νέες φυτεύσεις εξωτερικών χώρων (1 βαθμός)
      
      Κάθε φύτευση εξωτερικών χώρων με δένδρα και θάμνους αποτελείται από ιθαγενή είδη βλάστησης.
      
         Αξιολόγηση και εξακρίβωση: Ο αιτών υποβάλλει λεπτομερείς προδιαγραφές σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά από εμπειρογνώμονα.
      
         ΑΠΟΡΡΥΠΑΝΤΙΚΑ ΚΑΙ ΑΠΟΛΥΜΑΝΤΙΚΑ
      
      64.   Απορρυπαντικά (μέχρι 3 βαθμοί)
      
      Τουλάχιστον το 80 % κατά βάρος των απορρυπαντικών πλυσίματος πιάτων με το χέρι ή/και των απορρυπαντικών για πλυντήρια πιάτων ή/και των απορρυπαντικών πλυντηρίων ρούχων ή/και των καθαριστικών παντός σκοπού ή/και των απορρυπαντικών χώρων υγιεινής ή/και των σαπουνιών και των σαμπουάν που χρησιμοποιούνται από την κατασκήνωση/το κάμπινγκ έχει λάβει το κοινοτικό οικολογικό σήμα ή άλλα εθνικά ή περιφερειακά οικολογικά σήματα ISO τύπου I (1 βαθμός για καθεμία από αυτές τις κατηγορίες και το ανώτερο μέχρι 3 βαθμούς συνολικά).
      
         Αξιολόγηση και εξακρίβωση: Ο αιτών υποβάλλει δεδομένα και τεκμηρίωση (συμπεριλαμβανομένων και των σχετικών τιμολογίων) όπου αναφέρονται οι ποσότητες των εν λόγω προϊόντων που χρησιμοποιήθηκαν και οι ποσότητες προϊόντων με οικολογικό σήμα.
      65.   Χρώματα και βερνίκια εσωτερικού και εξωτερικού χώρου (μέχρι 2 βαθμοί)
      
      Τουλάχιστον το 50 % των εσωτερικών ή/και των εξωτερικών χώρων των κατασκευών και των ενοικιαζόμενων καταλυμάτων, εκτός των ενοικιαζόμενων τροχόσπιτων και των κινητών κατοικιών, έχουν βαφεί με χρώματα και βερνίκια εσωτερικού ή/και εξωτερικού χώρου τα οποία έχουν λάβει κοινοτικό οικολογικό σήμα ή άλλο εθνικό ή περιφερειακό οικολογικό σήμα ISO τύπου Ι. (1 βαθμός για χρώματα και βερνίκια εσωτερικού χώρου, 1 βαθμός για χρώματα και βερνίκια εξωτερικού χώρου).
      
         Αξιολόγηση και εξακρίβωση: Ο αιτών υποβάλλει δεδομένα και τεκμηρίωση (συμπεριλαμβανομένων και των σχετικών τιμολογίων) όπου αναφέρονται οι ποσότητες των εν λόγω προϊόντων που χρησιμοποιήθηκαν και οι ποσότητες προϊόντων με οικολογικό σήμα.
      66.   Πλύσιμο αυτοκινήτων μόνο σε ειδικά εξοπλισμένους χώρους (1 βαθμός)
      
      Το πλύσιμο αυτοκινήτων απαγορεύεται ή επιτρέπεται μόνον σε χώρους που είναι ειδικά εξοπλισμένοι για τη συλλογή και τη διοχέτευση λυμάτων και απορρυπαντικών στο σύστημα αποχέτευσης.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τα σχετικά δικαιολογητικά.
      67.   Υποστήριξη υποκατάστατων για τεχνητά προϊόντα αφής ψησταριάς (1 βαθμός)
      
      Αντί των τεχνητών προϊόντων αφής ψησταριάς στα καταστήματα πωλούνται εναλλακτικά προϊόντα όπως κραμβέλαιο και προϊόντα κάνναβης.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο.
      68.   Πισίνες: Δόση απολυμαντικών (1 βαθμός) ή φυσικές/οικολογικές πισίνες (1 βαθμός)
      
      Η πισίνα διαθέτει αυτόματο σύστημα δοσιμετρίας που χρησιμοποιεί το ελάχιστο ποσό απολυμαντικού για τις κατάλληλες συνθήκες υγιεινής (1 βαθμός),
      ή
      η πισίνα είναι οικολογικού/φυσικού τύπου και διαθέτει μόνο φυσικά στοιχεία για τη διασφάλιση της υγιεινής και της ασφαλείας των κολυμβητών (1 βαθμός).
      
         Αξιολόγηση και εξακρίβωση: Ο αιτών υποβάλλει τεχνική τεκμηρίωση σχετικά με το αυτόματο σύστημα δοσιμετρίας ή τον τύπο οικολογικής/φυσικής πισίνας και τη συντήρησή της.
      69.   Μηχανικός καθαρισμός (1 βαθμός)
      
      Στην κατασκήνωση/στο κάμπινγκ προβλέπονται ακριβείς διαδικασίες για τον καθαρισμό χωρίς χημικές ουσίες, όπως η χρήση προϊόντων από μικροΐνες ή άλλων μη χημικών υλικών καθαρισμού ή λαμβάνονται μέτρα με ισοδύναμα αποτελέσματα.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά, κατά περίπτωση.
      70.   Βιολογική κηπουρική (2 βαθμοί)
      
      Οι εξωτερικοί χώροι πρασίνου συντηρούνται είτε χωρίς να χρησιμοποιούνται καθόλου ζιζανιοκτόνα είτε σύμφωνα με τις αρχές της βιολογικής γεωργίας, όπως ορίζεται στον κανονισμό (ΕΚ) αριθ. 834/2007 του Συμβουλίου (23), ή σύμφωνα με την εθνική νομοθεσία ή τα αναγνωρισμένα εθνικά προγράμματα βιολογικής καλλιέργειας.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά, κατά περίπτωση.
      71.   Εντομοκτόνα και παρασιτοκτόνα (μέχρι 2 βαθμοί)
      
      Με τον αρχιτεκτονικό σχεδιασμό των καταλυμάτων και τις πρακτικές υγιεινής (όπως π.χ. με κατασκευή πάνω σε πυλώνες για να εμποδίζεται η είσοδος των τρωκτικών στα δωμάτια, με χρήση δικτύων και φυτικών σπιράλ κατά των κουνουπιών) εξασφαλίζεται η ελάχιστη χρήση εντομοκτόνων και παρασιτοκτόνων στην κατασκήνωση/στο κάμπινγκ (1 βαθμός).
      Σε περίπτωση χρήσης εντομοκτόνων και παρασιτοκτόνων χρησιμοποιούνται μόνον ουσίες που επιτρέπονται στα πλαίσια της βιολογικής γεωργίας (όπως καθορίζονται στον κανονισμό (ΕΚ) αριθ. 834/2007 του Συμβουλίου) ή που έχουν λάβει κοινοτικό οικολογικό σήμα ή άλλο εθνικό ή περιφερειακό οικολογικό σήμα ISO τύπου I (1 βαθμός).
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά, κατά περίπτωση.
      
         ΑΠΟΒΛΗΤΑ
      
      72.   Λιπασματοποίηση (μέχρι 2 βαθμοί)
      
      Η κατασκήνωση/το κάμπινγκ διαχωρίζει τα σχετικά οργανικά απόβλητα (απορρίμματα κήπων 1 βαθμός, απορρίμματα μαγειρείων 1 βαθμός) και εξασφαλίζει τη λιπασματοποίηση σύμφωνα με τις κατευθυντήριες γραμμές της τοπικής αρχής (π.χ. από την τοπική αυτοδιοίκηση, στην κατασκήνωση/στο κάμπινγκ ή από ιδιωτικό φορέα).
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά, κατά περίπτωση.
      73.   Κουτιά αναψυκτικών μιας χρήσης (2 βαθμοί)
      
      Δεν προσφέρονται κουτιά αναψυκτικών μιας χρήσης σε χώρους υπό την ιδιοκτησία ή την άμεση διαχείριση της κατασκήνωσης/του κάμπινγκ.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από αναφορά των τυχόν προϊόντων μιας χρήσης που ενδεχομένως χρησιμοποιούνται και της νομοθεσίας που το απαιτεί.
      74.   Διάθεση λιπών/ελαίων (μέχρι 2 βαθμοί)
      
      Τοποθετούνται διαχωριστές λιπών και συλλέγονται και διατίθενται καταλλήλως τα λίπη/έλαια από τηγάνια και από φριτέζες (1 βαθμός). Προσφέρεται η δυνατότητα διάθεσης των λιπών/ελαίων των επισκεπτών (1 βαθμός).
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      75.   Απορροή χώρων στάθμευσης αυτοκινήτων (1 βαθμός)
      
      Τα λάδια και παρόμοιες απορροές από αυτοκίνητα στους χώρους στάθμευσης συλλέγονται και διατίθενται σωστά.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      76.   Χρησιμοποιημένα υφάσματα, έπιπλα και άλλα προϊόντα (μέχρι 3 βαθμοί)
      
      Τα χρησιμοποιημένα έπιπλα, υφάσματα και άλλα προϊόντα όπως ο ηλεκτρονικός εξοπλισμός, δωρίζονται για φιλανθρωπικούς σκοπούς σύμφωνα με την πολιτική της κατασκήνωσης/του κάμπινγκ (2 βαθμοί) ή πωλούνται (1 βαθμός) σε ενώσεις που συλλέγουν και αναδιανέμουν τέτοια αγαθά.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά από τις ενώσεις.
      
         ΑΛΛΕΣ ΥΠΗΡΕΣΙΕΣ
      
      77.   Ρύθμιση της κυκλοφορίας στην κατασκήνωση/στο κάμπινγκ (1 βαθμός)
      
      Όλη η κυκλοφορία (επισκέπτες και συντηρητές/μεταφορείς) εντός της κατασκήνωσης/του κάμπινγκ περιορίζεται σε προκαθορισμένες ώρες και χώρους.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      78.   Εσωτερική κυκλοφορία κατασκήνωσης/κάμπινγκ (1 βαθμός)
      
      Η κατασκήνωση/το κάμπινγκ δεν χρησιμοποιεί μηχανοκίνητα οχήματα με κινητήρες εσωτερικής καύσης για μεταφορές και συντήρηση στον χώρο της κατασκήνωσης/του κάμπινγκ.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      79.   Αμαξίδια για τους επισκέπτες στο χώρο της κατασκήνωσης/του κάμπινγκ (1 βαθμός)
      
      Για τη μεταφορά των αποσκευών και επιτόπιες αγορές διατίθενται δωρεάν στους επισκέπτες αμαξίδια ή άλλα μη μηχανοκίνητα μέσα μεταφοράς.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      80.   Ακάλυπτες επιφάνειες (1 βαθμός)
      
      Τουλάχιστον το 90 % της επιφάνειας του χώρου της κατασκήνωσης/του κάμπινγκ δεν καλύπτεται από άσφαλτο/τσιμέντο ή άλλα υλικά κάλυψης που εμποδίζουν τη σωστή στράγγιση και τον αερισμό του εδάφους.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      81.   Εξωραϊσμός στέγης (2 βαθμοί)
      
      Τουλάχιστον το 50 % των κτιρίων της κατασκήνωσης/του κάμπινγκ με κατάλληλες στέγες (επίπεδες στέγες ή στέγες με μικρή κλίση), και τα οποία δεν χρησιμοποιούνται για άλλους σκοπούς, καλύπτονται με χόρτο ή φυτεύονται.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      82.   Περιβαλλοντική ενημέρωση και εκπαίδευση (μέχρι 3 βαθμοί)
      
      Στην κατασκήνωση/στο κάμπινγκ παρέχονται στους επισκέπτες περιβαλλοντικές πληροφορίες και εκπαιδευτικό υλικό σχετικά με την τοπική βιοποικιλότητα, το τοπίο και τα μέτρα διατήρησης της φύσης (1,5 βαθμός). Η ψυχαγωγία των επισκεπτών περιλαμβάνει στοιχεία περιβαλλοντικής εκπαίδευσης (1,5 βαθμός).
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      83.   Απαγόρευση του καπνίσματος σε κοινόχρηστους χώρους και ενοικιαζόμενα καταλύματα (μέχρι 1,5 βαθμός)
      
      Το κάπνισμα απαγορεύεται στο 100 % των εσωτερικών κοινόχρηστων χώρων και τουλάχιστον στο 70 % (1 βαθμός) ή τουλάχιστον στο 95 % (1,5 βαθμός) των ενοικιαζόμενων καταλυμάτων.
      
         Αξιολόγηση και εξακρίβωση: Ο αιτών δηλώνει τον αριθμό και το είδος των χώρων καθώς και σε ποιους από αυτούς απαγορεύεται το κάπνισμα.
      84.   Ποδήλατα (1,5 βαθμός)
      
      Στους επισκέπτες διατίθενται ποδήλατα. (Τουλάχιστον 3 ποδήλατα για κάθε 50 θέσεις κατασκήνωσης/κάμπινγκ ή/και μονάδες ενοικιαζόμενων καταλυμάτων).
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο.
      85.   Υπηρεσία παραλαβής με όχημα (1 βαθμός)
      
      Η κατασκήνωση/το κάμπινγκ προσφέρει στους επισκέπτες που ταξιδεύουν με δημόσιες συγκοινωνίες υπηρεσία παραλαβής με όχημα κατά την άφιξή τους με φιλικά προς το περιβάλλον μέσα μεταφοράς όπως ηλεκτρικά οχήματα ή ιππήλατα αμαξίδια.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο και παράδειγμα σχετικά με τον τρόπο σχετικής ενημέρωσης των επισκεπτών.
      86.   Επιστρεφόμενες ή επαναγεμιζόμενες φιάλες (μέχρι 3 βαθμοί)
      
      Η κατασκήνωση/το κάμπινγκ προσφέρει ποτά σε επιστρεφόμενες/επαναγεμιζόμενες φιάλες: αεριούχα ποτά (1 βαθμός), μπίρα (1 βαθμός), νερό (1 βαθμός).
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά από τους προμηθευτές των φιαλών.
      87.   Χρήση επαναφορτιζόμενων προϊόντων (μέχρι 2 βαθμοί)
      
      Στην κατασκήνωση/στο κάμπινγκ χρησιμοποιούνται μόνο επαναφορτιζόμενες μπαταρίες για τηλεχειριστήρια τηλεόρασης (1 βαθμός) ή/και επαναγεμιζόμενες φύσιγγες για μελάνια υπολογιστών και φωτοαντιγραφικών μηχανημάτων (1 βαθμός).
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά από τους προμηθευτές των μπαταριών ή/και των ανταλλακτικών δοχείων μελανιών.
      88.   Προϊόντα χαρτιού (μέχρι 3 βαθμοί)
      
      Τουλάχιστον το 80 % του χαρτιού υγείας/υγιεινής ή/και του χαρτιού γραφείου ή/και του εκτυπωμένου χαρτιού που χρησιμοποιείται έχει λάβει κοινοτικό οικολογικό σήμα ή άλλο εθνικό ή περιφερειακό οικολογικό σήμα ISO τύπου I (1 βαθμός για κάθε μία από αυτές τις τρεις κατηγορίες προϊόντων χαρτιού).
      
         Αξιολόγηση και εξακρίβωση: Ο αιτών υποβάλλει δεδομένα και τεκμηρίωση (συμπεριλαμβανομένων και των σχετικών τιμολογίων) όπου αναφέρονται οι ποσότητες των εν λόγω προϊόντων που χρησιμοποιήθηκαν και οι ποσότητες προϊόντων με οικολογικό σήμα.
      89.   Μη αναλώσιμα προϊόντα (μέχρι 3 βαθμοί)
      
      Τουλάχιστον το 30 % οποιασδήποτε κατηγορίας μη αναλώσιμων προϊόντων (όπως π.χ. σεντόνια, πετσέτες, τραπεζομάντιλα, ηλεκτρονικοί υπολογιστές, φορητά τηλέφωνα, τηλεοράσεις, στρώματα ύπνου, έπιπλα, πλυντήρια ρούχων, πλυντήρια πιάτων, ψυγεία, ηλεκτρικές σκούπες, σκληρές επικαλύψεις δαπέδου, λαμπτήρες) που υπάρχουν στην κατασκήνωση/στο κάμπινγκ, συμπεριλαμβανομένων των ενοικιαζόμενων καταλυμάτων, διαθέτουν κοινοτικό οικολογικό σήμα ή άλλο εθνικό ή περιφερειακό οικολογικό σήμα ISO τύπου I (ένας βαθμός για κάθε μία από τις τρεις κατηγορίες μη αναλώσιμων προϊόντων).
      
         Αξιολόγηση και εξακρίβωση: Ο αιτών υποβάλλει δεδομένα και τεκμηρίωση όπου αναφέρονται οι ποσότητες των εν λόγω προϊόντων που κατέχει και τις ποσότητες των προϊόντων με οικολογικό σήμα.
      90.   Τοπικά προϊόντα διατροφής (μέχρι 3 βαθμοί)
      
      Σε κάθε γεύμα προσφέρονται τουλάχιστον δύο προϊόντα διατροφής τοπικής προέλευσης τα οποία δεν είναι εκτός εποχής (όσον αφορά τα φρέσκα φρούτα και λαχανικά), συμπεριλαμβανομένου του πρωινού (1,5 βαθμός).
      Κατά περίπτωση, απαγορεύεται η κατανάλωση τοπικών απειλούμενων ειδών, όπως συγκεκριμένα είδη ψαριών και οστρακόδερμων καθώς και κρέας θηραμάτων και γαρίδες από καλλιέργειες που θέτουν σε κίνδυνο μανγκρόβια δάση, σε καταστήματα λιανικής πώλησης τροφίμων (1,5 βαθμός) και στα καταστήματα (1,5 βαθμός).
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τα σχετικά δικαιολογητικά.
      91.   Βιολογικά τρόφιμα (μέχρι 3 βαθμοί)
      
      Τα κύρια συστατικά τουλάχιστον δύο εδεσμάτων (1 βαθμός) ή ολόκληρου του καταλόγου εδεσμάτων συμπεριλαμβανομένου και του πρωινού (2 βαθμοί) και τουλάχιστον 4 προϊόντων που διατίθενται στο κατάστημα (1 βαθμός) έχουν παραχθεί με μεθόδους βιολογικής καλλιέργειας, όπως ορίζεται στον κανονισμό (ΕΚ) αριθ. 834/2007 ή έχουν παραχθεί σύμφωνα με οικολογικό σήμα ISO τύπου Ι.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τα σχετικά δικαιολογητικά.
      92.   Ποιότητα του αέρα των εσωτερικών χώρων (μέχρι 4 βαθμοί)
      
      Η κατασκήνωση/το κάμπινγκ παρέχει τη βέλτιστη ποιότητα αέρα των εσωτερικών χώρων μέσω ενός ή αμφοτέρων των ακόλουθων μέτρων:
      
                  —
               
               
                  Τα δωμάτια, τα ενοικιαζόμενα καταλύματα και οι κοινόχρηστοι χώροι ανταποκρίνονται στις απαιτήσεις του σημείου 3 του παραρτήματος Ι της οδηγίας 89/106/ΕΟΚ του Συμβουλίου (24) και περιλαμβάνουν μόνο βαφές, διακοσμητικά είδη, έπιπλα και άλλα υλικά πιστοποιημένα με το κοινοτικό οικολογικό σήμα ή άλλο ισοδύναμο περιβαλλοντικό σήμα ISO τύπου Ι χαμηλών εκπομπών (2 βαθμοί).
               
            
                  —
               
               
                  Τα δωμάτια, τα ενοικιαζόμενα καταλύματα και οι κοινόχρηστοι χώροι δεν είναι αρωματισμένα, τα σεντόνια, οι πετσέτες και τα υφάσματα πλένονται με μη αρωματισμένα απορρυπαντικά (1 βαθμός) και ο καθαρισμός πραγματοποιείται με μη αρωματισμένα μέσα (1 βαθμός).
               
            
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τα σχετικά δικαιολογητικά. Όσον αφορά την απαίτηση χρήσης άοσμων προϊόντων, ένας κατάλογος με τα συστατικά των άοσμων προϊόντων πλυσίματος και καθαρισμού θεωρείται επαρκής.
      
         ΓΕΝΙΚΗ ΔΙΑΧΕΙΡΙΣΗ
      
      93.   Καταχώριση υπό το κοινοτικό σύστημα οικολογικής διαχείρισης και ελέγχου (EMAS) (3 βαθμοί) ή πιστοποίηση ISO (2 βαθμοί) της κατασκήνωσης/του κάμπινγκ
      
      Η κατασκήνωση/το κάμπινγκ έχει καταχωρισθεί υπό το κοινοτικό σύστημα οικολογικής διαχείρισης και ελέγχου (EMAS) (3 βαθμοί) ή έχει πιστοποιηθεί σύμφωνα με το πρότυπο ISO 14001 (2 βαθμοί).
      
         Αξιολόγηση και εξακρίβωση: Ο αιτών υποβάλλει την κατάλληλη απόδειξη της καταχώρισης EMAS ή πιστοποίησης ISO 14001.
      94.   Καταχώριση EMAS (1,5 βαθμός) ή πιστοποίηση ISO (1 βαθμός) των προμηθευτών
      
      Τουλάχιστον ένας από τους βασικούς προμηθευτές ή τις εταιρείες παροχής υπηρεσιών της κατασκήνωσης/του κάμπινγκ είναι καταχωρισμένος υπό το EMAS (1,5 βαθμός) ή πιστοποιημένος σύμφωνα με το πρότυπο ISO 14001 (1 βαθμός).
      
         Αξιολόγηση και εξακρίβωση: Ο αιτών υποβάλλει την κατάλληλη απόδειξη καταχώρισης EMAS ή πιστοποίησης ISO 14001 από τουλάχιστον έναν εκ των βασικών του προμηθευτών.
      95.   Συμμόρφωση των υπεργολάβων με τα υποχρεωτικά κριτήρια (μέχρι 4 βαθμοί)
      
      Στις περιπτώσεις όπου επιπλέον υπηρεσίες σίτισης ή/και δραστηριότητες ψυχαγωγίας/βελτίωσης φυσικής κατάστασης ανατίθενται σε υπεργολάβους, οι εν λόγω υπηρεσίες συμμορφώνονται με όλα τα υποχρεωτικά κριτήρια του παρόντος παραρτήματος, τα οποία ισχύουν για αυτές τις συγκεκριμένες υπηρεσίες (2 βαθμοί για κάθε υπηρεσία σίτισης και ποτών ή/και για ψυχαγωγικές εγκαταστάσεις που υπάρχουν στην κατασκήνωση/στο κάμπινγκ).
      
         Αξιολόγηση και εξακρίβωση: Ο αιτών υποβάλλει τα κατάλληλα δικαιολογητικά των συμβάσεων με τους υπεργολάβους του όσον αφορά τη συμμόρφωση προς τα υποχρεωτικά κριτήρια.
      96.   Μετρητές ενέργειας και νερού (μέχρι 2 βαθμοί)
      
      Στην κατασκήνωση/στο κάμπινγκ είναι τοποθετημένοι πρόσθετοι μετρητές ενέργειας και νερού ώστε να είναι δυνατή η συλλογή δεδομένων σχετικά με την κατανάλωση κατά τις διάφορες δραστηριότητες ή/και από τις διάφορες μηχανές, όπως υπηρεσίες δωματίων, πλυντηρίων και μαγειρείων ή/και συγκεκριμένες μηχανές όπως ψυγεία, πλυντήρια ρούχων κ.λπ. (1 βαθμός). Κάθε θέση κατασκήνωσης/κάμπινγκ διαθέτει το δικό της μετρητή ενέργειας ή/και νερού (1 βαθμός).
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση του τρόπου με τον οποίο η κατασκήνωση/το κάμπινγκ πληροί αυτό το κριτήριο, μαζί με ανάλυση των δεδομένων που συλλέχθηκαν (αν είναι ήδη διαθέσιμα).
      97.   Πρόσθετες περιβαλλοντικές δράσεις (3 βαθμοί κατ’ ανώτατο όριο)
      
      Είτε:
      
                  α)
               
               
                  Πρόσθετες περιβαλλοντικές δράσεις (μέχρι 1,5 βαθμός η κάθε μια, με 3 βαθμούς κατ’ ανώτατο όριο): Η διεύθυνση της κατασκήνωσης/του κάμπινγκ αναλαμβάνει δράσεις, εκτός των προβλεπόμενων στο πλαίσιο των κριτηρίων του παρόντος τμήματος ή του τμήματος Α, για τη βελτίωση των περιβαλλοντικών επιδόσεων της κατασκήνωσης/του κάμπινγκ. Ο αρμόδιος φορέας που αξιολογεί την αίτηση βαθμολογεί τις εν λόγω δράσεις κατ’ ανώτατο όριο με 1,5 βαθμό ανά δράση.
                  
                     Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από πλήρη περιγραφή κάθε πρόσθετης δράσης που ο αιτών επιθυμεί να ληφθεί υπόψη.
                  Ή:
               
            
                  β)
               
               
                  Απονομή οικολογικού σήματος (3 βαθμοί): Στην κατασκήνωση/στο κάμπινγκ απονέμεται ένα από τα εθνικά ή περιφερειακά οικολογικά σήματα ISO τύπου Ι.
                  
                     Αξιολόγηση και εξακρίβωση: Ο αιτών υποβάλλει κατάλληλη απόδειξη σχετικά με την απονομή οικολογικού σήματος.
               
            
         (1)  ΕΕ L 283 της 27.10.2001, σ. 33.
      
         (2)  ΕΕ L 52 της 21.2.2004, σ. 50.
      
         (3)  ΕΕ L 167 της 22.6.1992, σ. 17.
      
         (4)  Σύμφωνα με το άρθρο 3 της οδηγίας 92/42/ΕΟΚ εξαιρούνται τα ακόλουθα είδη λεβήτων: οι λέβητες παραγωγής ζεστού νερού που μπορούν να τροφοδοτούνται με διάφορα καύσιμα μεταξύ των οποίων συγκαταλέγονται και τα στερεά, οι μονάδες στιγμιαίας παραγωγής ζεστού νερού για οικιακή χρήση, οι λέβητες που έχουν σχεδιαστεί έτσι ώστε να τροφοδοτούνται με καύσιμα των οποίων οι ιδιότητες διαφέρουν σημαντικά από αυτές των αερίων και υγρών καυσίμων που συνήθως κυκλοφορούν στο εμπόριο (κατάλοιπα βιομηχανικά αέρια, βιοαέρια κ.λπ.), οι μαγειρικές συσκευές και οι συσκευές που έχουν σχεδιαστεί για να θερμαίνουν κατά κύριο λόγο το χώρο στον οποίο είναι εγκατεστημένες και παρέχουν επίσης, αλλά δευτερευόντως, ζεστό νερό για κεντρική θέρμανση και οικιακή χρήση.
      
         (5)  ΕΕ L 86 της 3.4.2002, σ. 26.
      
         (6)  ΕΕ L 1 της 4.1.2003, σ. 65.
      
         (7)  ΕΕ L 40 της 11.2.1989, σ. 12.
      
         (8)  ΕΕ L 71 της 10.3.1998, σ. 1.
      
         (9)  ΕΕ L 372 της 27.12.2006, σ. 19.
      
         (10)  ΕΕ L 226 της 6.9.2000, σ. 3.
      
         (11)  ΕΕ L 37 της 13.2.2003, σ. 24.
      
         (12)  ΕΕ L 37 της 13.2.2003, σ. 19.
      
         (13)  ΕΕ L 114 της 24.4.2001, σ. 1.
      
         (14)  ΕΕ L 161 της 14.6.2006, σ. 1.
      
         (15)  ΕΕ L 32 της 6.2.2007, σ. 183.
      
         (16)  ΕΕ L 45 της 17.2.1994, σ. 1.
      
         (17)  ΕΕ L 128 της 15.5.2002, σ. 45.
      
         (18)  ΕΕ L 118 της 7.5.1997, σ. 1.
      
         (19)  ΕΕ L 136 της 21.6.1995, σ. 1.
      
         (20)  ΕΕ L 39 της 13.2.2008, σ. 1.
      
         (21)  ΕΕ L 67 της 12.3.2003, σ. 22.
      
         (22)  ΕΕ L 136 της 21.6.1995, σ. 28.
      
         (23)  ΕΕ L 189 της 20.7.2007, σ. 1.
      
         (24)  ΕΕ L 40 της 11.2.1989, σ. 12.